

LADISLAV MŇAČKO

MOSTY NA VÝCHOD

**HRA V ŠTYROCH DEJSTVÁCH**

1953

Vydavateľstvo OSVETA, národný podnik

Martin

SLOVENSKÉ DIVADLO, ZV. 15

Právo hrať dáva jedine Československé divadelné a literárne zastupiteľstvo, Bratislava, Ul. čs. armády č. 31, ktorému treba vopred hlásiť každé predstavenie a opakovanie predstavenia. Odpisovanie alebo požičiavanie hry, nehlásenie predstavenia, alebo nehlásenie opakovania predstavení stíha sa podľa platných zákonných predpisov o ochrane autorského práva.

OSOBY

JÚLIUS PÁRIČKA, hlavný montér, 40-ročný

ONDREJ VARGONČÍK, montér, 35-ročný

ŠTEFAN BÁN, montér, zväzák

MICHAL HULEJ, invalid, 50-ročný

VILMA VESELÁ, montérka, zväzáčka

INŽINIER MATUĽA, 45-ročný

INŽINIER KIŠ, 35-ročný

FABO, kovoroľník, 45-ročný

FABOVÁ, roľníčka, 40-ročná

JOZEF JACKO, mladý robotník

MILKA, jeho žena

BEŇO, míner z tunela

FACUNA, míner zo zárezu

ŠIMKOVÁ, dispečerka ČSD

Odohráva sa na Trati družby od polovičky septembra do polovičky novembra 1951

PRVÉ DEJSTVO

Začiatkom septembra na stavbe haneckého viaduktu. Stavba je v dezolátnom stave. Už vyše týždňa sa tu povaľuje skupina montérov, ktorí nemajú pripravené pracovisko. Sú znechutení a podráždení, čakajú na Páričku, ktorý šiel do Košíc rokovať o ich práci. Je sobota okolo obeda.

V diaľke hvízda vlak.

JACKO (vyrezáva z dreva panáčika, pri hvizde vlaku sa zadíva do diaľky) – Už zase tam stojí vlak…

FABO (oškrabuje si drievkom topánky) – Stojí veru, stojí… už dobrú štvrťhodinu tam trčí. Čo sa to len dnes porobilo? Prv tadiaľto nechodievalo ani z polovičky toľko vlakov…

BÁN (číta knihu) – A zase nákladný… a aký dlhý… pozri, Ondrej, vezie bagre pre Trať družby…

VARGONČÍK (leží na bruchu) – Ja som mostár, ja bagre nepotrebujem.

JACKO – Keby nám tak doviezol tesárov a drevo!

BÁN – Ani to by už nepostavilo viadukt v plánovanom termíne.

VARGONČÍK – Tak hybajme do všetkých čertov! Na čo sa tu váľame?

FABO – Ja už iba na Páričku čakám, vyplatí ma, a potom pôjdem kadeľahšie…

JACKO – Vám je ľahko, Fabo… ale čo my? To sa povie, ísť do všetkých čertov, ale kam sa pohneš bez príkazov?

VARGONČÍK – Všade treba stavať mosty!

BÁN – Ale aj tento viadukt treba postaviť, Ondrej!

VARGONČÍK – A či staviam? Hnijem, nestaviam! Mrcha robota…

BÁN – Uvidíme, čo donesie z Košíc Julo Párička. Možno predsa len voľačo vyhútali…

VARGONČÍK – Čože ti tu kto vyhúta, no čo? Tu sa nedá hútať, tu sa dá iba odísť. A ak Julo skoro nepríde, aj tak urobím!

BÁN – To nemôžeš, Ondrej! Všetko treba robiť podľa plánu.

VARGONČÍK – Hej, plány… samé plány… tu pozri, to sú tie vaše plány… plňte si ich, kto viete, tu, na tejto stavbe…

JACKO – Vari sa tu budeme tri mesiace vyvaľovať, kým nám postavia lešenie?

BÁN – To nie, ale možno sa dá voľačo robiť. V najhoršom by sme si mohli postaviť lešenie sami, z rúrok…

VARGONČÍK – Tu ho máš… z rúrok… to sú teda tie plány… pozri, ako voľakomu v hlave strašia. A ja vám hovorím, kamaráti, už dávno sme mali byť stadiaľto preč…

BÁN – Plány ty nechaj na pokoji, Ondrej. Plány sú dobré, len ich niekedy mrcha ľudia robia a potom to takto vyzerá… a Julo Párička iste vie, prečo nás tu celý týždeň zdržal. Veď, Ondrej, vieš ty, čo sa stane, keď nepostavíme tento viadukt načas?

FABO – No, to je veru pravda… zaťa mám pri železnici a ten hovoril, že ak túto štreku včas nepostavíme, zapchá sa jedného dňa celá trať od Košíc až po Žilinu. A po tom starom moste vlaky už dlho fujazdiť nebudú.

BÁN – No vidíš, Ondrej! Na tento viadukt čaká celý náš život!

VARGONČÍK – Veď si len voľačo vyhútajte, mudrci… aj s vašou politikou, aj s vašimi plánmi!

FABO – Nuž, aj ja som si taký plán vyhútal, reku, zarobím si, domec opravím… ale takto nezarobím ani na fajku tabaku. To radšej pôjdem hneď. Aj za humnom jesto robota.

JACKO – Tu je reč o iných plánoch, Fabo!

BÁN – Vôbec nie o iných. Keď sa niekde plán nesplní, veľa ľudí to pocíti na vlastnej koži, ako my teraz tu, za to, že nám nepostavili včas lešenie.

VARGONČÍK – To sú všetko táraniny, a tie robotu nedajú. Ja som sem neprišiel na takúto rekreáciu! Ja chcem robiť, rozumieš? Robiť!

JACKO – Veď sa len zase toľko nesrď, Ondro. Príde Párička a budeme vedieť, na čom sme. Iste tu už nebudeme dlho hlivieť.

(Okolo prechádza skupina mínerov.)

BEŇO – Tak čo, frajeri?

FACUNA – Kedy bude stáť ten váš neviditeľný viadukt?

BEŇO – Tí ho ani do súdneho dňa nepostavia.

FACUNA – Keď oni vyhrávajú v staske, robiť nemusia!

BEŇO – Robota nie je pre takýchto pánov.

FACUNA – Pre týchto by mala naša vláda zriadiť rad lenivosti. Leňosi! Sabotéri!

BÁN (zdržiava Vargončíka, ktorý sa chce vrhnúť na mínerov) – Len sa vy, míneri, toľko nerozdrapujte! Sami sa starajte, ako dohoníte zameškané!

BEŇO – Pozriže na nich… ešte si aj trúfajú…

FACUNA – Ani len noviny nečítajú, sysli…

VARGONČÍK (za odchádzajúcimi mínermi) – A vy ste čo? Krti! Sme my tomu na vine? Vargončík sa roboty nikdy nebál… (Hľadá, čo by za nimi hodil.)

BÁN – O to nie, Ondrej… ich hnevá tento viadukt a v tom aj majú pravdu. Na čo majú oni hnať na tuneli, keď my znehodnocujeme aj ich robotu?

JACKO – Ale aj my nadávame na to, že nám nepostavili lešenie, a tiež právom!

BÁN – Tu nepomôže nadávať, tu pomôže iba stavať!

VARGONČÍK – Ja raz… voľaktorého dokaličím!

JACKO – Tým nič nenapravíš, Ondrej. Števo má pravdu, iba riadnou robotou im zapcháme papule!

FABO – Veď to hej, ale takto nič nezarobíme!

BÁN – Párička by nás tu tak dlho nedržal, keby sa nedalo nič robiť!

VARGONČÍK – No čože, vari v lufte postavíš, vari v lufte?

HULEJ (prichádza, dáva Jackovi list) – Tu máš list, mladoženáč!

JACKO – Ukáž!

(Jacko číta list, Hulej naňho škúli.)

HULEJ – Nedobre si ty spravil, že si nechal mladú ženu samu doma dva dni po sobáši. Cnie sa jej. No… čože ti?

JACKO – Tak… pochabosti… chcela by sem za mnou prísť. Vraj robiť…

HULEJ – Kýhože zrádnika by tu robila? Sami nemáme čo robiť. Ja som tu toho času jediná pracujúca sila… Veď tebe sa, Ondrej, narobia už otlaky na pupku od toľkého ležania…

VARGONČÍK – Starý, ja ti raz zanitujem tú tvoju papuľu, uvidíš!

HULEJ – Raz sprobujeme, kto komu prv. Vedel by sa ja ešte s nituvačkou obracať, to by ste pozerali!

VARGONČÍK – Veď začni! Môžeš aj hneď. Keď my odídeme, môžeš montovať tu tento viadukt sám!

HULEJ – A ty si myslíš, že by ja už nevedel? Veď na nitovanie treba ruky a tie mám, chvalabohu, až dve! Len keby to nebolo tak vysoko…

JACKO – Mal by si, Michal, vynájsť, ako montovať viadukty na zemi, potom by si mohol…

HULEJ – Čuš, zajac! Nerob si posmech z ťažko skúšaného človeka!

FABO – A to že vám kde, hento… tú nohu?

HULEJ – Ľa, kde… v argalášskej Republike… kdeže inde… a potom vykopli… a do protokolu napísali, že som si bol sám na vine, aby nemuseli krankasu a invalidné platiť… veru hej… Vtedy sa iba Julo Párička zachoval… aj do špitála ma prišiel navštíviť… No, a viete, čo to vtedy bolo, dostať sa voľakde za kuchára… Zdravých, silných ľudí bolo dosť na každom rohu. Nuž, od tých čias varím na mostoch… –

JACKO – Veď si mi ty len za kuchára! Iba guláš vieš variť!

HULEJ – Nó, to je pravda, že iba guláš… ale ako! Na dvadsatorako!

JACKO – Lenže je vždy rovnaký!

HULEJ – Guláše možno variť najvšakovakejším spôsobom, a ja som v tom chýrny majster… len rátaj… sékelský bravčový, sékelský hovädzí, sékelský miešaný… to sú už tri sorty… a potom baraní guláš, teľací, paprikáš, nepaprikáš, šťavnatý guláš, aj taký, čo sa ti v hrdle sadne… nó, a okrem toho sú ešte guláše najrozličnejších farieb a chutí… viedenský, srbský, bulharský, macedónsky, maďarský, poľský, francúzsky, lucemburský guláš…

BÁN – A slepý guláš rátaš?

JACKO – Ten najčastejšie…

HULEJ – Nó vidíte, všakovaké guláše, na každý deň v mesiaci iný! Pravdaže, môžu byť ešte aj inakšie guláše… Zajačí, srňací, konský…

VARGONČÍK (vstáva a ide do baraka) – Ja som sem neprišiel počúvať učené agitácie o konských gulášoch…

JACKO – Kam ideš, Ondrej?

VARGONČÍK – Het!

BÁN – Veď už počkaj na Páričku, Ondrej!

VARGONČÍK – Nech si po mňa pošle zlatý hintov, keď bude mať robotu! Na bruchu sa váľať môžem všade, nemusí to byť práve tu…

(Prichádza Párička, všetci ho obstúpia.)

PÁRIČKA – Veď už len vydrž, Ondrej!

BÁN – Tak čo, Julko, čo bude s nami?

PÁRIČKA – Eh, ja im, aby ja im tristo hrmených apoštolov…

JACKO – Čo si vykonal?

PÁRIČKA – Nič. Vraj nás preložia na inú stavebnú správu…

JACKO – Veď je to tak dobre, Julo…

BÁN – Ale čo bude s viaduktom?

VARGONČÍK – Poďme preč stadiaľto, kým nám tu všetkým vši rozum nepožerú!

PÁRIČKA – To je všetko pravda, Ondrej, aj ja by s tým najradšej tresol… ale čo viadukt? To povedz!

JACKO – No, a čo môžeme takto robiť?

PÁRIČKA – Vieš ty, Jozef, ako veľmi na tomto oblúku záleží? Vieš, tak sa nevypytuj…

JACKO – Veď nemôžeme nič robiť, ani keby sme chceli!

PÁRIČKA – Veľa sa dá robiť… len tam tí v Košiciach… celý týždeň to trvá, kým sa človek s nimi dostane do rečí, a potom nič. Slová, slová, skutky nijaké…

HULEJ – Poďme preč stadiaľto, Julo, tu nič nevyšpekuluješ…

FABO – Tak potom načo ste sľubovali robotu?

VARGONČÍK – Nevidíš ho? Chce splniť plán, tak postaví viadukt v lufte!

PÁRIČKA – A čo, keď aj v lufte? Keď bude treba, postavíme!

HULEJ – Nuž ale, Julo!

VARGONČÍK – Na, tu ho máš, to sú tie vaše slávne plány!

PÁRIČKA – To sú aj tvoje plány, Ondrej! Čím prv to pochopíš, tým lepšie pre teba!

VARGONČÍK – Moje nie! Ja som im nebol kmotrom! Ja som mostár, chcem robotu! Plány nepotrebujem!

BÁN – Táraš hlúposti Ondrej! O čo ide, Julko?

PÁRIČKA – Viadukt sa dá postaviť načas, ba ešte prv! J

HULEJ – Nemožná vec!

JACKO – Akože, Julko!?

PÁRIČKA – Tak, ako sa stavajú viadukty v Sovietskom zväze. Tak, ako sme už aj u nás stavali… tak… zmontujeme oblúk na zemi a vytiahneme ho na zdvižných vežiach na piliere…

HULEJ – Ale – veď to je hlúposť!

VARGONČÍK – To si môžeš robiť sám. To nie je poriadna mostárska robota!

BÁN – Veď zasa nebúr, Ondrej, kým nevieš, o čo ide.

FABO – Myslia, súdruh Párička, že by sa to dalo?

PÁRIČKA – Nemyslím. Viem! Inak by vás, chlapi, nebol držal celý týždeň na tejto stavbe bez roboty! Len Matuľa nechce, bojí sa novoty…

VARGONČÍK – Matuľa je dobrý inžinier. Vie, čo sa dá, a čo nie!

HULEJ – To sa nedá, Julko… to si vypráš z hlavy!

PÁRIČKA – Veď… asi budem musieť… bez podpory vedenia Trate družby to mostáreň neschváli…

FABO – Šak pán inžinier sú hlava študovaná, keď oni povedia, že sa nedá, tak sa nedá.

PÁRIČKA – Ste starý chumaj, Fabo…

HULEJ – Julo!

FABO – Možno aj som. Nuž, pravda, nerozumiem sa ja kadečomu. Možno som aj chumaj, ale zase taký nie, aby som tu bez roboty vysedával a nič nezarobil… Vyplaťte ma, a pôjdem!

BÁN – Veď Párička to tak nemyslel, Fabo!

PÁRIČKA – Čoskoro tu bude robota a zarobíte si. Aj tie stratené dni si vynahradíte!

FABO – Keby to tak pán inžinier povedali… Ale takto sa mi chlapi v dedine iba vysmievajú, vraj som si ľahkú živnosť vyhútal… už ani večer v krčme sa nemôžem ukázať. A na záreze aj v tuneli dobre zarábajú.

BÁN – Julo, a čo v mostárni, vedia o tom všetkom?

PÁRIČKA – Vedia, pravdaže, vedia… veď už vypisujem list za listom! Včera som telefonoval hlavnému inžinierovi. Sľúbil, že sem dnes príde… ale dnes už sotva, a ja naozaj nemám chuť ešte naďalej vyčkávať… Čo len v tých Košiciach tiež robia, že toto všetko nevidia! Chlapi… ak dnes nepríde inžinier Kiš, vrátime sa do mostárne!

VARGONČÍK – To môžeme urobiť aj bez neho… čože nám tu pomôže?

JACKO – Veru, lešenie nám nepostaví…

ŠIMKOVÁ (prichádza od trate) – Hej, mostári! Máte na trati vagóny!

JACKO – Aké vagóny?

ŠIMKOVÁ – A čo ja viem? Voľajaké železá. Musíte ich vyložiť!

VARGONČÍK – Musíme? A ty si kto? Generál? Piškóta…

BÁN – No, to mi je pekná paráda… konštrukcie…

JACKO – Čo s nimi budeme robiť?

PÁRIČKA – Vyložíme ich, čo inšie?

JACKO – Teraz, pol hodiny pred fajrontom!

VARGONČÍK – Iba ak sám, Julo! Ja už na tejto stavbe ani len prstom nehnem!

ŠIMKOVÁ – No, ste mi vy len pekní vtáci! A to sa nehanbíte? Mostáreň chce tie vagóny hneď nazad!

JACKO – Tak ich pošlite späť! Mostáreň sa zbláznila!

ŠIMKOVÁ – S takými, ako ste vy, trať nikdy nepostavíme!

JACKO – Keby ste sa radšej starali, aby vám vlaky celé hodiny nevystávali na trati! Zase tam máte jeden!

ŠIMKOVÁ – Robíte celej stavbe iba hanbu!

VARGONČÍK – A čo nám tu má? Nás do trate nič, my sme mostári!

ŠIMKOVÁ – Pozrime! Vás do trate nič? Po tejto trati prichádza každý deň niekoľko vlakov pšenice, celé hory rudy prichádzajú po starej, mizernej jednokoľajke, ale vy ste páni mostári, vy rudu nepotrebujete, iba oceľ! Vy ste veľkomožní páni mostári, vy si staviate iba nejaký ten viaduktík… oh, vyhnať by vás bolo treba stadiaľto!

BÁN – Nekrivdi, Oľa, dobre my toto všetko vieme!

ŠIMKOVÁ – Tak potom, keď viete, potom ste ešte horší!

VARGONČÍK – Ty, ženská jedna, prac sa, skadiaľ si prišla!

ŠIMKOVÁ – A my na trati nemáme už ani kedy spať! Až hen do Číny idú tadiaľto stroje! Deväťdesiat vlakov denne sa preženie po starom moste, ktorý už len-len že drží! Či by tu človek z kože nevyletel, keď vás tu vidí takto sa povaľovať a zdržiavať stavbu?

PÁRIČKA – Súdružka dispečerka, my nie sme tomu na vine!

VARGONČÍK – A čo, vari ju budete ešte odprosovať? Nemá nám tu čo agitovať! Taká ženská, ničomu nerozumie a tára. To je vari tiež v tých vašich plánoch?

BÁN – Negrobiaň zase, Ondrej!

VARGONČÍK – No veď ty… skoro si ťa omotala…

PÁRIČKA – Nemaj starosť, súdružka. Vyložíme tie vagóny, o piatej si po ne môžete prísť!

ŠIMKOVÁ – Veď… keby nie, museli by sme ich vyložiť sami, v brigáde… (Odchádza.)

JACKO – No, to by ste len voľačo vyparatili! Vykladať mostné konštrukcie, to je hotová veda, súdružka!

ŠIMKOVÁ (odchádza).

PÁRIČKA – No tak, chlapi… viete sami, že to len my môžeme urobiť! Čím skôr ich vyložíme, tým skôr bude fajront!

VARGONČÍK – Celý týždeň bol fajront a akurát v sobotu poobede sa ti potrháme!

JACKO – Mali by sme ich poslať nazad a tiež odísť!

BÁN – Len keby to malo voľajaký zmysel…!

PÁRIČKA – Má to zmysel, Števo! Maj rozum! Na teba sa najviac spolieham! Mal by si teraz stáť pri mne!

BÁN – Veď dobre, Julko… len neviem, či máš teraz pravdu! Či sa to podarí!

PÁRIČKA – Podarí sa, musí, keď aj vy budete chcieť, chlapi!

BÁN – Tak teda… poďme! (Na stavbu.)

PÁRIČKA – Do roboty, chlapi! Čo je s tebou, Jozef?

JACKO – Ja… Julko… ja… chcel som odcestovať domov…

PÁRIČKA – Dobre… cestuj… ale napíšem Milke, že si nechal kamarátov v štichu, mordovať sa s robotou! Nech vie, aký si! – A hľadaj si iného kmotra, to ti hovorím!

JACKO – Jaj, to nie… to teda radšej pôjdem! Hybajte, Fabo! (Odchádza.)

FABO – Nejdem! Keď pán inžinier hovoria, že sa to nedá, tak sa nedá! Oni sú hlava študovaná!

PÁRIČKA – Aj inžinier bude chcieť, uvidíte, že bude chcieť! V pondelok začneme montovať a potom si zarobíte, že vám všetci z dediny budú závidieť!

FABO – Len aby tak bolo!

PÁRIČKA – Nikdy nehovorím do vetra. Opýtajte sa chlapov!

HULEJ – Nuž to nie… to môžem dosvedčiť… ale teraz nemáš pravdu, Julko, to sa nedá!

FABO – No vidia, súdruh Párička,

HULEJ – Nedá… nedá! A kto ho tam vie? O kadečom sa hovorí, že sa nedá, a potom sa naraz dá…

PÁRIČKA – No vidíte, Fabo! Už aj tento starý macher pripúšťa, že sa to dá. A ten už tiež nejeden most postavil…

HULEJ – To veru áno! Býval som ja voľakedy chýrny mostár! No, kto ho tam vie… možno, že sa aj dá… a myslím, že sa to dá celkom iste… keď človek chce, kadečo dokáže… a nebola by to veru mrcha robota, na zemi montuvať!

FABO – Nuž, ja to teda ešte skúsim. Ale ak v pondelok nebude robota, potom ma tu už neuvidíte!

PÁRIČKA – A vy, pán Vargončík?

VARGONČÍK – Čo ja, pán Párička? Ja nič!

PÁRIČKA – Kam ideš, Ondrej?

VARGONČÍK – Baliť. Nie som malé decko, nerád rozprávky.

HULEJ – Ty si vždy proti každej novote, Ondrej!

VARGONČÍK – Ja? Prečo? Lenže tu sa nedá nič robiť! Ja zabalím dnes, vy pozajtre. Už aby sme boli preč stadiaľto, na riadnej robote!

PÁRIČKA – Ty, Ondrej, to ti hovorím, ak nepôjdeš na tie konštrukcie…

VARGONČÍK – Pozri, Párička… nezabŕdaj! Ty si tu hlavný montér, ale ja som mostár Vargončík a budem robiť to, čo sa mi páči!

PÁRIČKA – To uvidíme!

VARGONČÍK – To veru hej, to uvidíme!

HULEJ – A prečo by si nešiel, Ondrej, keď išli kamaráti?

VARGONČÍK – Lebo to nemá nijaký význam! Načo skladať, keď nebudem montovať?

HULEJ – Tak budú montovať iní! Ale za to ich zložiť môžeme!

VARGONČÍK – Nech si skladá ten, kto bude stavať.

HULEJ – Si ty len tvrdohlavý baran, Ondrej! Iba do nešťastia sa takto raz dostaneš!

VARGONČÍK – Nemajte vy o mňa starosť, kamaráti! Ja viem, čo viem! (Ide do baraka.)

PÁRIČKA – Pomaly ho už mám po krk. Nebude mi ten dlho v partii vystrájať!

HULEJ – Nie tak, Julko, nie tak… s ním treba inak hovoriť. Má na sebe veľa tvrdej kôry, ale pod ňou… no, horúci človek. Dobrý chlap je Ondrej Vargončík.

PÁRIČKA – Veď, ale človek by z kože vyletel pri tých jeho kúskoch. No, starý, idem za chlapmi, keby ma voľakto hľadal…

HULEJ – Pôjdem aj ja, Julko…

PÁRIČKA – Netreba. Nebol by si nám veľa na osoh. A chlapi budú hladní! (Odchádza na trať.)

HULEJ – Nebol by som na osoh… nuž, nebol… pravda… čože taká hrdza, ako som ja? Ej, ale keby sa tak dalo montuvať na zemi, veď by vám ešte ukázal starý Hulej, ako trepe nituvačka, vy junci zelení!

MATUĽA (prichádza) – Párička je v kancelárii?

HULEJ – Je na trati. Prišli voľajaké konštrukcie, pán inžinier…

MATUĽA – No, dobre… stále lepšie… Choďte mi po neho, že s ním chcem ihneď hovoriť!

HULEJ – Veď… ale guláš…

MATUĽA – Čo ma po vašom guláši! Môj čas je dôležitejší!

(Hulej odchádza, z baraka vyjde Vargončík s lavórom v ruke.)

MATUĽA – Vy neskladáte konštrukcie, Vargončík?

VARGONČÍK – Ja som ešte na kotrbu nespadol, pán inžinier.

MATUĽA – Aspoň jeden rozumný človek na tejto stavbe.

VARGONČÍK – Nuž, to áno!

MATUĽA – Počujte, Vargončík, čo keby ste dostali od firmy vymenovanie?

VARGONČÍK – Ja? Aké?

MATUĽA – Za hlavného montéra…

VARGONČÍK – Čo prosím?

MATUĽA – No, ste predsa skúsený, odborník, svedomitý, usilovný… chlapi si vás vážia. A nestarali by ste sa do inžinierskych vecí.

VARGONČÍK – To veru nie. Na to nemám v hlave poriadnu počítaciu mašinu.

MATUĽA – Tým lepšie.

VARGONČÍK – Keď vám mám povedať pravdu, pán inžinier, ja sa takto lepšie cítim. Odrobím si svojich osem hodín, a mám svätý pokoj. A čože tak naraz?

MATUĽA – S Páričkom sa už nedá naďalej spolupracovať. Robí mi samé ťažkosti. Poslal som firme návrh na jeho odvolanie. Nuž, čo vy na to?

VARGONČÍK – Ja namiesto Jula? To hovoríte vážne?

MATUĽA – Vážne… celkom vážne… je to veľká príležitosť!

PÁRIČKA (prichádza) – Skladám konštrukcie, pán inžinier.

MATUĽA – Vy ste dali mostárni príkaz na ich odoslanie?

PÁRIČKA – Ja som nijaké príkazy nedával. Z mostárne telefonovali, že ich nemajú kde uskladniť… tak som im povedal, že si tu s nimi už voľajako dáme rady.

MATUĽA – Teda to je vaša vec. A vy si za ňu aj zodpoviete.

VARGONČÍK (chvíľu počúva, potom ide do *baraka*)

PÁRIČKA – Zodpoviem aj za iné veci, keď bude treba!

MATUĽA – Už zase začínate?

PÁRIČKA – Ja len pokračujem tam, kde sme prestali, pán inžinier!

MATUĽA – Vyžeňte si už raz to šialenstvo z hlavy!

PÁRIČKA – To šialenstvo zachráni túto prekliatu stavbu!

MATUĽA – Na šťastie vy o tom nerozhodujete!

PÁRIČKA – Ja nie... ani nemôžem. Ale na šťastie je ešte dosť odvážnych odborníkov.

MATUĽA– Ja som vás varoval, a dosť! Na vaše výčiny sa mlčky prizerať nebudem!

HULEJ (*pomaly sa vracia z trate*).

PÁRIČKA – A ja sa zase nebudem dívať na toto svinstvo tu okolo! Vy azda nie, ale ja sa cítim zodpovedný aj za toto všetko!

MATUĽA – Dajte si predsa povedať! Na takéto niečo treba špecialistov, zvláštne projekty, objednané konštrukcie!

PÁRIČKA – Predovšetkým bude záležať na odvahe ľudí!

MATUĽA – To je tá vaša zodpovednosť?

PÁRIČKA – V Sovietskom zväze už viadukty ani inak nestavajú.

MATUĽA – Eh, v Sovietskom zväze… Nebol som tam, nevidel som.

PÁRIČKA – Vyšlo o tom dosť literatúry.

MATUĽA – Papier znesie všetko, ale keď sa to v polovičke odtrhne, potom zavrú inžiniera!

PÁRIČKA – Keď sa to odtrhne, dám sa zavrieť ja, pán inžinier!

MATUĽA – Ste vy len naivný, Párička! Sám najlepšie viete, ako to dnes chodí!

PÁRIČKA – Čo tým chcete povedať?

MATUĽA – Eh, nič… Človeče, uvedomujete si vy vôbec, že oblúk váži sto päťdesiat ton? Viete vy, čo taká hŕba železa stojí?

PÁRIČKA – Viem… ale viem aj to, že by sme tým usporili štyri mesiace času, ktorý nemáme, stovky kubíkov dreva, ktoré nemáme, tony spojovacieho železa, desiatky tesárov a pomocných robotníkov… to všetko nám chýba. Najmenej tri milióny korún, pán inžinier, a to nerátam ešte demontáž lešenia…

MATUĽA – Celkom ste sa opili tými vašimi vyfantazírovanými ciframi!

PÁRIČKA – Veď sa to robilo už aj u nás, na hanušovskom, na Trati mládeže, veď vy sám o tom dobre viete.

MATUĽA – Tam boli na to všetky podmienky, tu niet jedinej. Kde máte veže?

PÁRIČKA – Ležia nevyužité vo Vítkoviciach.

MATUĽA – Na inú váhu, na iný projekt.

PÁRIČKA – Nám ide o viadukt, pán inžinier!

MATUĽA – Nie, z toho nebude nič! Musím vám oznámiť, Párička, že som požiadal firmu o vaše odvolanie z tejto partie…

PÁRIČKA – Hej, no, to je od vás skutočne pekné, pán inžinier. Lenže ja ešte nie som preč! A takto vy otázku stavby haneckého viaduktu nevyriešite! Potom bolo aj zbytočné ma sem volať. Je nás na trati málo! Do videnia! (Odchádza na trať.)

MATUĽA (Vargončíkovi, ktorý vynáša vodu z baraka) – No, videli ste sám, Vargončík. Stále strká nos do vecí, do ktorých sa nerozumie. On zavinil, že tu trčíte vyše týždňa bez roboty. A mám za to azda ja niesť zodpovednosť?

HULEJ – Párička je dobrý chlap, aj dobrý odborník, pán inžinier!

MATUĽA – Vás som sa, Hulej, nič nepýtal. Tak čo, Vargončík?

VARGONČÍK – To by som musel byť tchor, pán inžinier. Takého hlavného montéra druhého niet!

MATUĽA – Dobrý on býval,, ale v poslednom čase sa akosi čudne správa. Azda si myslí, že kto má vo vrecku legitimáciu, má tým automaticky aj rozum v hlave.

VARGONČÍK – Aj keď teraz šalie, veď ho to prejde!

MATUĽA – Na takejto stavbe nemôžu byť dvaja zodpovední, iba jeden… a to som ja ako inžinier.

VARGONČÍK – Nuž to hej, to je pravda, pán inžinier. Ale ja? To nie. To nemôžem Júlovi Páričkovi urobiť! (Odchádza do baraka.)

MATUĽA – Škoda. Budem sa musieť obzrieť po niekom inom. (Za Vargončíkom do baraka.) Počujte, Vargončík…

HULEJ (už dlhší čas číta noviny) – Babráci… kopať nevedia… tripľuje, tripľuje a gól nedá eh, fodbal už nie je taký, ako voľakedy býval… kompetentné inštancie mobilizujú agitačné kolóny na propagáciu agrotechnických metód kolektívnej kultivácie asimilovaných sortimentov subtropickej vegetácie… no, bodaj ťa aj s takou papuľou… skoro mi zuby vybilo… Musí to byť len ukrutánsky učený človek, čo voľačo takého vie nanášať a zdôrazňovať… mne by voľačo takého do smrti neprišlo na rozum… V oblasti Hanoi zahnali zväzy vietnamskej ľudovej armády jednotky francúzskych kolonizátorov na bezhlavý útek… No… utekajú, utekajú… len keby ja vedel, kde to presne je, také všakovaké krajiny sú na svete… Vláda na svojom riadnom zasadnutí schválila správu ministra financií… Eh, v tom sa ja nevyznám… peňazí mi vždy iba chýbalo… (Spozornie, začíta sa, vyskočí, začne vzrušene pobiehať.) O nás! Julo… Julo!

MATUĽA – (vyjde z baraka). Čo toľko vykrikujete, Hulej?

HULEJ – Vláda pán, inžinier, vláda…

MATUĽA – Čo je s vládou?

HULEJ – O nás… sme slávni… a možno aj o mne, o starom Hulejovi.

MATUĽA – Ukážte…

HULEJ – Tu… pán inžinier ministra stavebného priemyslu… o situácii… na haneckom… uzniesla sa… mimoriadne opatrenia… Julo! Julo! Chlapi!

PÁRIČKA (pribehne s Bánom) – Čo sa stalo, Michal?

HULEJ – Vláda, Julko! Vláda!

PÁRIČKA – Čo vláda…

HULEJ – Vláda o nás vie… sme slávni! Čierno na bielom… v novinkách… (Vytrhne Matuľovi noviny z ruky, dá ich Páričkovi.) Tak… a je to tu! No, čo na to hovoríš?

PÁRIČKA – Tak… a čo poviete teraz, pán inžinier?

MATUĽA – Konečne sa tento viadukt vyrieši!

PÁRIČKA (tresne novinami o zem) – A. z toho máš ty, starý blázon, takú radosť? Z toho máš radosť? No povedz!

HULEJ – Ale, Julko, veď vláda…

PÁRIČKA – Vláda… vláda… Bodaj by nikdy nebola počula o haneckom viadukte! Vieš ty, starý, čo to značí? Vieš ty, čo to je? Neveria nám! Neveria, že vieme postaviť tento viadukt! Mimoriadne opatrenia… veď je to hanba! Ale my im ukážeme, ako sa mýlili!

HULEJ – Čo Julko? Vláda že sa mýlila?

PÁRIČKA – Tentoraz, starý, sa mýlila aj vláda! Tentoraz zbytočne rokovala o haneckom viadukte, lebo sme tu my! Ale nech! Aspoň viem presne, čo treba robiť!

MATUĽA – Čudujem sa vám, Párička! V danej situácii treba pomoc vlády iba privítať!

PÁRIČKA – Azda vy, pán inžinier, ale ja by sa od hanby najradšej do zeme prepadol! Mimoriadne opatrenia…

MATUĽA – Počkám na vás, Vargončík, zaveziem vás do dediny! (Odchádza, stretne sa s Kišom.) Pán hlavný inžinier, kde sa tu beriete? Dostali ste môj list?

KIŠ – Dostal, pán inžinier… nelenil som, súdruh Párička… použil som lietadlo, aby som tu bol včas…

PÁRIČKA – Veď je aj zvrchovaný čas. Už sme chceli pakovať!

MATUĽA – Iste vás privádza tá správa v novinách… práve pred chvíľou som to čítal.

KIŠ – Sme v peknej kaši, to si musíme priznať, pán inžinier. A nie bez vlastnej viny!

MATUĽA – Ále, pán hlavný inžinier, pomoc vlády môžeme iba privítať! Je skutočne potrebné, aby sa práca na tomto mieste už raz pohla...

BÁN – Nazdávate sa, pán inžinier, že vláda nám chce obstarávať tesárov a drevo?

KIŠ – Na vašom mieste by som sa toľko neradoval.

MATUĽA – Prečo? Ja predsa za to nemôžem a mostáreň tiež nie! To je vinou podniku, Trate družby…

KIŠ – Neprišiel som zisťovať vinu. Prišiel som vyriešiť túto ťažkú situáciu…

PÁRIČKA – Zbytočne ťažkú. Nemusela byť taká, keby vedenie Trate družby a aj vedenie mostárne vedelo lepšie, čo sa na pracoviskách deje. A to, myslím, treba konštatovať práve teraz.

KIŠ – Máš pravdu, súdruh Párička… Ale teraz treba napraviť, čo sa dá…

BÁN – Kým to tu začne naprávať vláda.

KIŠ – Súdruh Párička, preštudoval som tvoje návrhy… Čo vy o tom súdite, pán inžinier?

MATUĽA – Nezmysel, šialená myšlienka…

PÁRIČKA – To je. príčina našej hádky. Ja sa zase domnievam, že viadukt možno postaviť včas, aj keď stavba už štyri mesiace zaostáva, keď použijeme zdvižné veže.

KIŠ – Vy ste proti tomu, pán inžinier Matuľa?

MATUĽA – Hazard! Nezodpovednosť!

KIŠ – Prečo? Je to už osvedčený a vyskúšaný spôsob stavania viaduktov… V Sovietskom zväze…

BÁN – Pán inžinier neverí sovietskym skúsenostiam.

MATUĽA – To musím ja lepšie vedieť ako vy! Opakujem, pán hlavný inžinier, návrh sa nedá realizovať bez starostlivej prípravy, a tej tu niet.

KIŠ – Mali ste si tento návrh najprv starostlivo preštudovať.

MATUĽA – To nie je otázka inžinierskej zodpovednosti. To je otázka…

BÁN – Inžinierskej odvahy a cti.

MATUĽA – Vítkovické veže konštruovali na objednávku, na presný projekt a na menšiu váhu.

KIŠ – Vítkovické veže unesú trojnásobnú váhu!

MATUĽA – Na také niečo sa nikdy nespolieham! To sa prieči inžinierskej precíznosti!

PÁRIČKA – Ja by som zákonom zakázal stavať viadukty inak!

MATUĽA – Takto môže hovoriť montér, ale nie inžinier… Mnohým veciam sa ešte nerozumiete!

PÁRIČKA – Mnohým nie, ale mnohým zas áno! Viem, čo sa dá, a čo nie, nestaviam prvý viadukt…

KIŠ – Mali by ste si veci lepšie premyslieť, kým sa definitívne vyjadríte!

MATUĽA – Netreba! Mne je všetko na prvý pohľad jasné. Priveľké riziko!

PÁRIČKA – Čert ber vaše riziko, pán inžinier! Tu ide o dôležitejšie veci! O túto trať, o náš život!

MATUĽA – Nenájdete inžiniera, ktorý by za túto utópiu prevzal zodpovednosť!

KIŠ – Nechápem vaše stanovisko! Návrh súdruha Páričku je reálny a uskutočniteľný s prostriedkami, ktoré sú poruke. A bez rizika!

MATUĽA – Naše predstavy o riziku sa asi veľmi rozchádzajú, pán inžinier Kiš!

KIŠ – To nie je nijaká odpoveď, pán inžinier Matuľa!

MATUĽA – Odpoveď je v mojom liste, v ktorom som žiadal o odvolanie hlavného montéra Páričku práve pre jeho tvrdohlavosť v tejto otázke!

KIŠ – Veľmi ma prekvapujú vaše dôvody…

MATUĽA – Pán hlavný inžinier, odmietam ďalej pokračovať v diskusii o tejto otázke!

KIŠ – Ja som sem prišiel práve diskutovať o tejto otázke!

MATUĽA – Ľutujem, ale za takéto niečo zodpovednosť prevziať nemôžem. V krajnom prípade požiadam o odvolanie z tejto stavby!

BÁN – To je útek, dezercia!

KIŠ – Dobre si to rozmyslite, pán inžinier Matuľa!

MATUĽA – Nemám čo rozmýšľať.

KIŠ – Vaše stanovisko je v rozpore so stanoviskom mostárne. Rozhodnite sa!

MATUĽA – Nie! V takýchto okolnostiach už vôbec nie! To je moje posledné slovo!

KIŠ – Posledné slovo mostárne je návrh súdruha Páričku, najmä teraz, po uznesení vlády!

BÁN – Pán inžinier, nemôže byť väčšej radosti pre človeka, ako budovať tento viadukt novými metódami!

MATUĽA – Nenájdete inžiniera, ktorý by sa na niečo takého podujal.

KIŠ – To nie je pravda! V prípade potreby preberiem sám túto stavbu!

PÁRIČKA – No vidíte, pán inžinier!

MATUĽA – Potom… pán hlavný inžinier… potom… vidím, že už je aj rozhodnuté.

KIŠ – Vy sám máte rozhodnúť!

MATUĽA – Nie! Porúčam sa vám… a nedá mi, aby som vás, nevaroval, pán kolega… ste ešte mladý, a neničte si život! To, čo chcete podniknúť, je hazard. Šialenstvo! To nemá nič spoločného s inžinierskou serióznosťou, (Odchádza.)

PÁRIČKA – Čo sa s tým človekom za niekoľko rokov porobilo! Býval to voľakedy odvážny inžinier!

KIŠ – Býval… to je to! Býval. Pre pohodlných ľudí je tempo našich dní prirýchle… Nazdával sa, že už všetko vie.

BÁN – Takých je dosť aj medzi robotníkmi…

KIŠ – Ah, Bán… no, čo povieš, dáme sa do toho?

BÁN – Dáme, súdruh inžinier…!

KIŠ – Tak, Julo Párička, dnes sme vyhrali veľkú bitku, čo? Teraz poď so mnou do Košíc, čakajú nás na krajskom výbore strany! Môžeš sa uvoľniť?

PÁRIČKA (radostne) – Idem… pravdaže… idem… Števo, povedz Fabovi, že v pondelok bude robota… nech zavolá chlapov z dediny, čo od nás odišli… A teraz, súdruh Kiš, budeme potrebovať montérov!

KIŠ – Len poraď, kde ich vziať? Na celom Slovensku nenájdeš dnes jediného mostára… (Odchádzajú.)

HULEJ – Kde ich vziať… kde ich vziať… A ja som čo? Hrdzavý, krivý nit? Teraz, keď sa bude montuvať na zemi, aj starý Hulej sa môže uplatniť na mostoch…

BÁN (kričí cez oblok na Vargončíka) – Tak čo, Ondrej, ani teraz ešte nejdeš na tie konštrukcie?

VARGONČÍK – Nie. Ja si sobotu pokaziť nedám!

BÁN (odchádza na trať).

HULEJ – Guláš, guláš… pätnásť rokov som ťa varil, ale už nebudem! Aj starý Hulej dnes môže žiť, lebo montérov niet a mostov je akosi priveľa… (Zbadá Vilmu, ktorá si obzerá stavbu.) Kadeže, slečinka… Boli na hríbikoch?

VILMA – Dobrý deň, strýko… nože povedzte, tu sa stavia hanecký viadukt?

HULEJ – Čo ich nemá! Tu sa stavia vzdušný tunel, kadiaľ poletia nevinné dušičky rovno do neba.

VILMA – Pozrime len… a do pekla nestaviate?

HULEJ – Ten začneme potom.

VILMA – Tak sa poponáhľajte, aby ste ta nemuseli pešo!

HULEJ – Ľaľa… aká prepelica… No, a čože si vinšujú, slečinka?

VILMA – Robotu, strýko.

HULEJ – Robotu? Nuž a kýhože zrádnika by tu chceli robiť? Vari len nie lúky zametať…? A… povedia… variť vedia?

VILMA – Aj variť viem. Všetko viem.

HULEJ – Nó, to je vzácnota. Skutočná vzácnota. Dnešné ženy sú veľmi pochabé. Na všetko sa šušoria, iba poriadna domácka robota sa im nepozdáva. Iba by sa cifruvali. A povedia… aj palacinky vedia variť?

VILMA – Palacinky sa nevaria, strýko, a ja som sem neprišla variť!

HULEJ – Nuž, a čože tu chcú robiť?

VILMA – Ja som mostárka. Vyučená. Špecialistka. Tu pozrite… budem montovať. Aj prevodku mám na vašu stavbu…

HULEJ – Na… nech ma parom uchytí… Táram sa po mostoch už vyše tridsať rokov, ale také voľačo som ešte nepočul… No, slečinka, chcieť môžu, koľko sa im páči, ale neprijímame!

VILMA – A majú oni čo prijímať, strýko?

HULEJ – Majú nemajú, to je naše štátne tajomstvo. Ja som tu zodpovedný za poriadok! Tam majú ceduľu, čítať vedia… Nezamestnaným na stavbu vstup prísne zakázaný…

VILMA – Ja nie som nezamestnaná! Ja tu budem robiť!

HULEJ – Tu nerobili, nerobia, ani robiť nebudú, sú teda nezamestnaná. Ako s takou mi prichodí s nimi zaobchodiť!

VILMA – Ste vy len mrcha gavalier, strýko!

HULEJ – Mrcha, nemrcha… nezdržujú ma od roboty, chlapi sa o chvíľu vrátia, a keď nebude obed jednému dosť studený a druhému dosť teplý, tak mi grgy vykrútia.

VILMA – A kdeže je váš inžinier, strýko?

HULEJ – Inžiniera tu nijakého nemáme, práve sme jedného prepustili, pretože nechcel stavať viadukt v lufte!

VILMA – A to už ako, že v lufte?

HULEJ – To je naše ešte štátnejšie tajomstvo! Bez lešenia… ale o takom voľačom oni ani len nechýruvali!

VILMA – Ach, vraj nechýrovala! Veď som to už aj robila!

HULEJ – Pozrime len, prepelica akási… vraj robila… A kdeže to robili?

VILMA – No, na Trati mládeže!

HULEJ – A povedia… dá sa to?

VILMA – Ako krásne!

HULEJ – Na zemi?

VILMA – Akože inak? Na zemi!

HULEJ – Bez lešenia?

VILMA – Bez lešenia…

HULEJ – Nuž, robili, nerobili, tu to robiť nebudú! Pre nich tu roboty niet. Montérov máme toho času ukrutánsky nadbytok a stále sa nám ďalší hlásia z celého Slovenska! A samí vyberaní chlapi, nie také nezábudky, ako sú oni!

VILMA – No, počula som, už kadečo o tejto vašej stavbe… aj dnes v novinách vás veľmi chválili… ale aspoň mi povedia, kde je váš hlavný montér, alebo čo mám zatiaľ robiť.

HULEJ – Vydajú sa, a je po paráde. Na čo sa majú pchať chlapom do remesla? Na mosty ženy nepatria, iba čo ujedajú poriadnym ľuďom robotu.

VILMA – Iba ak by sa za nich vydala, strýko… ale na to sú už príliš starý a namrnčaný. Bol by z nich veľmi chmúrny kurizant.

VARGONČÍK (vyjde z baraka, sviatočne vyobliekaný) – Čo sa to dnes s tými ženskými vrece roztrhlo, starý?

HULEJ – Taká beštia… prepelica… na moste chce robiť… Aj papiere má…

VARGONČÍK – Povedz jej, starý, že tu nemá čo hľadať. Nech sa prace stadiaľto…

HULEJ – Počuli, slečinka?

VILMA – A ja tu predsa budem robiť!

VARGONČÍK – Tu nerobila a ani nebude. Nemá tu teda čo hľadať.

VILMA – Vy mi nemáte čo rozkazovať. Som taký montér ako vy!

VARGONČÍK – Žaba… ľaľa… A vieš ty, kto som ja?

VILMA – To vidím. Riadny grobian!

VARGONČÍK – Ja som Vargončík, rozumieš? Mostár Vargončík! Ja s nijakou ženskou na stavbe robiť nebudem! Pakuj sa, kadeľahšie!

VILMA – Pozrime ho… No, inakšie som si vás predstavovala, vy slávny Vargončík! A čo, vy aj tak o mne a mojej práci rozhodovať nebudete! Nemám sa s vami čo zlostiť! (Odchádza.)Nuž, do videnia, strýko, a polepšite sa!

HULEJ (kričí za ňou) – A dobre som im radil, slečinka! Vydajú sa za prvého, koho stretnú…! Taká jašterica… Ale pekná bola, Ondrej… No… neodvrávaj, čo je pravda, to je pravda… ja som v tomto veľmi prieberčivý… Ale sme ju vysánkovali stadiaľto… tá sa už nevráti! (Smejú sa.)

Opona

DRUHÉ DEJSTVO

V pondelok okolo obeda. Chlapi netrpezlivo čakajú Páričku, ktorý sa ešte nevrátil z Košíc. Hulej varí obed, Fabo sa obšmieta okolo, Bán si čistí nitovačku, Vargončík si prišíva gombičku na kabát.

HULEJ – Tak jej len napíš, aby čím skôr prišla!

JACKO – Len ako sa na to budú ostatní dívať!

HULEJ – Ste mladí, patrí sa vám byť spolu. Na ženu má muž dávať vždy dobrý pozor! Ktovie, čo sa všetko môže stať! Mladá žena ako jarný vietor.

JACKO – Starý, veď aj iní majú ženy!

HULEJ – No hej, aj prv sa mostári ženili, ale vtedy bývali v čečinových kolibách, a toto, ľaľa… hotový palác! Nejeden doma tak nebýva… Veď aj tebe sa cnie, nič nehovor…

BÁN – Len jej napíš, Jozef, aspoň tu budeme žiť trochu veselšie.

JACKO – Keď Ondro je taký!

VARGONČÍK – Čože ja… napíš si, čo chceš… I tak z toho všetkého nič nebude…

BÁN – Z čoho, Ondrej?

VARGONČÍK – Z tých Júlových plánov. Viadukt sa tak postaviť nedá.

FABO – Nuž potom mi tu škoda trčať. Radšej odídem hneď. Škoda času.

JACKO – Odkedy je vám čas taký vzácny, Fabo?

FABO – A či nie je? Čím viac robíš, tým viacej zarobíš. Čím viac postávaš, tým viacej strácaš. Ja som sa v škole vysoko rátať neučil, ale toľko ešte viem!

VARGONČÍK – Veď len počkaj, Fabo, o chvíľu pôjdeme všetci!

HULEJ – Nekuvikaj, Ondrej! Čo stále dopaľuješ? Párička sa vráti a začneme montuvať. Len ho ty nepočúvaj, starý!

VARGONČÍK – Nuž pre mňa-za mňa… Párička sa teda vráti, postaví viadukt v lufte, so ženskou, a Fabo bude milionár.

BÁN – Ondrej, prečo ty stále odoberáš iným chuť do roboty?

FABO – Tak prečo sa ešte súdruh Párička nevrátili? Veď povedali, že v pondelok bude robota. Inak by ani nebol prišiel. Pol dňa je preč, a roboty nikde.

VARGONČÍK – Len čakajte, kým sa vráti! Nepochodil, a teraz sa bojí prísť Fabovi na oči. Iné je o voľačom baláchať, a inšie je to aj robiť!

FABO – Ale veď ten nový pán inžinier sú tiež študovaná hlava, a ten povedali, že sa to dá!

VARGONČÍK – Možno sa chceli iba Matuľu zbaviť. Takto si ty veru, Fabo, na novú strechu nikdy nezarobíš!

HULEJ – Nepočúvaj ho, vždy takto trepe! Neboj sa nič. Párička sa vráti a potom si zarobíš, ako nikto druhý v dedine.

JACKO – Ty si mi len starý apríl, Michal. V sobotu si ešte hovoril, že sa na zemi montovať nedá. Si ty za to, alebo proti tomu?

HULEJ – Nó, v sobotu to bolo inšie… V sobotu som bol ešte proti tomu, ale dnes je pondelok!

JACKO – A čo si o tom dvíhaní myslíš dnes?

HULEJ – Nó, dnes si myslím, že sa to dá. A vieš, prečo si to myslím? Lebo dnes som múdrejší, ako som bol v sobotu.

BÁN – Čo ty len budeš hovoriť zajtra, Michal?

HULEJ – Nó, to ti môžem povedať už dnes. Zajtra si budem myslieť, že mostári sú strašne nevzdelaný a neokrôchaný národ, keď ešte stavajú viadukty na lešení!

FABO – Len keby sa človek v tých študovaných hlavách vyznal. Jeden čihí, druhý hot…

HULEJ – To máš tak, Fabo.. študovaná hlava nerobí srdce smelším, ani lepším…

VILMA (prichádza s kuframi) – Tak som tu… Či som sa len zadychčala!

BÁN – Vilma, čo ty tu robíš?

VILMA – Števko… teba by som tu najmenej bola čakala… Súdruh Párička sa ešte nevrátil?

JACKO – Aj my naňho netrpezlivo čakáme!

BÁN – Nuž ale, čo si spadla z neba?

VILMA – Z neba nie, z Oravskej priehrady. Budem tu s vami robiť na viadukte…

BÁN – Tak budeme zase spolu… Súdruhovia… toto je…

HULEJ – Netreba…

VARGONČÍK – Poznáme sa!

BÁN – Čo zase chceš, Ondrej?

VARGONČÍK – Čo chcem? Aby sa ženské nemotali chlapom na mostoch popod nohy.

HULEJ – Veru… všade sa dnes natískajú!

FABO – A chlapom ujedajú robotu!

BÁN – Vari aj vám, Fabo? Veď vy ste ešte v živote poriadnu robotu neokúsili!

FABO – Horkýže nie! A orať? Zvážať! Ťarchy na chrbte do vrchov vláčiť? To je veru ťažšia robota!

JACKO – No, a kto ju dnes za vás robí?

FABO – Kto… no, predsa stará!

VILMA – Na poli drhnúť, na to je žena dobrá!

FABO – Na poli, to je voľačo inšie, ale jesto aj chlapská robota.

HULEJ – Dobre im radím, slečinka, pozbierajú sa a idú, skadiaľ prišli. S nami montuvať nebudú.

VILMA – Mňa sem disponovala mostáreň a hovorila som dnes ráno so súdruhom Páričkom. Vy mi nemáte čo rozkazovať. Zostanem, či sa vám to pozdáva, či nie!

VARGONČÍK – Povedz jej, starý, nech sa stratí z parády, kým ma nenazlostí!

VILMA i– Nepôjdem, ani čo všetci puknete od jedu!

HULEJ – Nedráždia ho, slečinka… ten už nejednej grgy vykrútil. Nechajú mosty mostárni!

JACKO – Ty si strašný čibís, Michal! Tu súdružku vyháňaš, a mňa nahováraš, aby som sem priviedol Milku.

HULEJ – No, veď Milka by tu nerobila, varila by nám! Na raňajky palacinky, na obed halušky s bryndzou a na večeru vtáčie mlieko… Milka, to je voľačo inšie, tú všetci poznáme. Veď sme vám boli na sobáši.

BÁN – Aký je v tom rozdiel, starý, či nejaká žena robí, alebo nerobí na moste, keď už raz tu žije?

HULEJ – Veľký, Števo, ozrutánsky… lebo teraz, keď sa na zemi bude montuvať, pôjdem ja za Júlom Páričkom, a poviem mu: Julo Párička… pätnásť rokov som varil guláš, pätnásť rokov som sa s vami tĺkol po mostoch, hoci som mohol byť aj vrátnikom. No, a teraz, keď sa bude na zemi montuvať…

BÁN – Vari… ty by si chcel montovať?

HULEJ – Hej… teraz sa ženské pchajú na mosty, invalidov nebudú potrebovať…

BÁN – Ale veď Vilma by ti tu nezavadzala, starý! Naopak… veď nás je stále ešte málo…

JACKO – Ja by aj Milke napísal, starý… ale čože by tu sama robila medzi toľkými chlapmi? Keby tu aj súdružka zostala, to by bolo voľačo inšie… to by mohla Milka za teba variť..

VARGONČÍK – Hárem si tu spravte!

JACKO – Čo ty len máš toľko s tými ženami, Ondrej?

VARGONČÍK – Čo mám? Hneď ti poviem.

HULEJ – Keby tebe tá tvoja urobila to, čo voľakedy jemu…

VARGONČÍK – Čuš, starý!

JACKO – Veď nie je každá rovnaká!

VARGONČÍK – Len počkaj, počkaj… ešte si nepreskočil!

VILMA – Vedela som ja hneď, aký ste vy hrdina! Žien sa bojíte!

VARGONČÍK – Vari teba? Vari teba sa bojím?

VILMA – Aj mňa sa bojíte! Ale ja vás veru ani v najmenšom. A zostanem tu!

VARGONČÍK – Kým som tu ja, nijaká ženská na moste robiť nebude!

BÁN – Ondrej, teraz potrebujeme každú pracovnú silu!

VARGONČÍK – To nejde, kamaráti! To nesmieme pripustiť! Ženská príde na most, a mzdy idú dolu! Vari budeme na voľajakú ženskú robiť?

HULEJ – To teda nie!

FABO – No, to by pekne vyzeralo!

BÁN – Dnes ženy zarábajú rovnako ako chlapi!

VARGONČÍK – To sú iba také reči. Zarábať zarábajú, ale kto na to dopláca?

HULEJ – To vždy tak bývalo. Keď chceli znížiť mzdy, priberali do práce ženy.

JACKO – Ale dnes sú už inakšie časy! Či chlap, či žena, zarobí toľko, koľko si zaslúži!

VARGONČÍK – Na papieri. Ale príde ti dvíhať konštrukcie, čože ti pomôže? Za ňu budeme robiť a ona sa bude škeriť a brať peniaze.

BÁN – Táraš dve na tri, Ondrej, a ešte si ani nevidel, ako Vilma robí.

VILMA – Ste chýrny mostár, Vargončík, ale zahanbiť sa od vás nedám!

VARGONČÍK – Na mňa si trúfaš? Žaba, na mňa?

VILMA – Na vás nie… po vás ma nič, ale na vašich päťsto nitov…

VARGONČÍK – Počuli ste, kamaráti! Vraj päťsto nitov… Ja si zhltnem klobúk…!

VILMA – Máte ho dosť mastný, pôjde vám dobre dolu hrdlom…

BÁN – Čo môžeš hovoriť, keď si ešte Vilmu nevidel robiť?

VARGONČÍK (rozčúlený a urazený)– Nevidel a ani neuvidím. Ja, kamaráti, na takejto stavbe robiť nebudem. So ženskou… bez lešenia… to veru nie! Ja si od takej kadejakej zdravie užierať nedám!

BÁN – Tak už dosť, Ondrej! Prestaň urážať!

VARGONČÍK – Čo ty mi tu budeš… nemyslel som si o tebe, Števík, že budeš proti kamarátovi pre voľajakú ženskú. Nuž, hárem si tu spravte z tohto baraka, ale ja sa na to dívať nebudem! Nemôžem, kamaráti, nechcem! (Odíde do baraka.)

HULEJ – Jaj, hlava barania… a tomu sú oni na vine, slečinka, iba čo ho zbytočne vydráždili…

VILMA – Je mi to len za chlapa!

HULEJ – Nuž hej… keď si on myslí, že je každá taká, ako tá jeho bývala… Ale nože si idú zajesť, slečinka, iste im vytrovilo…

VILMA – Ďakujem, zaobídem sa…

HULEJ – Úprimným pohostinstvom neradno pohŕdať. Aj keď tu sotva zostanú, za to nás vo zlom spomínať nemusia… Nože idú, idú, veď vidno cez nich do Paríža…

PÁRIČKA (prichádza natešený s Kišom) – Chlapi, sem sa, chlapi! Nitovačky ste si dobre namastili?

BÁN – Julo je tu!

PÁRIČKA – Začneme montovať!

JACKO – Kedy, Julko?

PÁRIČKA – Hneď. Ešte dnes. Škoda každého dňa…

BÁN – Dobre ste pochodili?

KIŠ – Vrátili sme sa z Vítkovíc. Aj veže dajú, aj montérov k nim.

HULEJ – No vidíš, Fabo, čo som ti hovoril?

FABO – No, šak som ja vždy vravel, že náš nový pán inžinier sú tiež hlava študovaná…

JACKO – Strýko Fabo, teraz si zarobíte, že vám budú všetci v dedine závidieť.

FABO – Jaj, veď už aj treba, do prednej izby mi cícerkom voda tečie.

PÁRIČKA – Mali by ste, Fabo, dať aj toho vášho Jožka k nám do učenia. To nie je nič slúžiť dnes u gazdu. Chlapec je predsa šikovný.

FABO – Na, veď je po mne! No, idem pozháňať chlapov z dediny.

PÁRIČKA – Len montérov máme málo…

KIŠ – Videl si sám, že robíme, čo sa dá.

PÁRIČKA – To nepomôže. Nezoženieme. A ešte to s tým Bánom! Ako ti to mohlo len prísť na rozum práve teraz!

KIŠ – Vari by sa predsa len dalo voľačo robiť?

PÁRIČKA – Mám iba dvoch montérov. Kde vziať ďalších?

BÁN – A čo tu, súdružka Veselá?

PÁRIČKA – Ozaj, súdružka… teba som ešte nezarátal… ale to je ešte stále málo…

BÁN – Možno by sa našli i viacerí.

VILMA – Len keby vaši chlapi chceli!

HULEJ – Tá nám veru na tomto viadukte veľa nepomôže!

PÁRIČKA – Čo to táraš, Michal?

HULEJ – Ja… ja nič, Julko… ja iba tak žartujem…

PÁRIČKA – Ták, ty žartuješ… a čo to bolo v sobotu so súdružkou Veselou? To ste tiež iba žartovali?

HULEJ – Ja… ja idem Julko, mám súrnu robotu…

PÁRIČKA – Ja ti dám súrnu robotu! Kto ti dovolil, ty starý blázon, vyháňať zo stavby vzácnu pracovnú silu? Na to sa ťa teraz pýtam!

HULEJ – No, je mi to len za vzácnotu! Veď roboty nebolo, Julko, to som jej povedal pravdu!

PÁRIČKA – Zošalel si sa na staré kolená?

HULEJ – Zošalel, nezošalel, ženské sa nemajú pchať chlapom do remesla, a najmä nie na mostoch.

PÁRIČKA – Keď o tom budeš rozhodovať ty, potom azda nie. Na šťastie dnes o takýchto veciach rozhoduje vláda! Kto ti dovolil pchať nos do vecí, do ktorých ťa nič?

VARGONČÍK (z obloka)– A čo na neho reveš, čo ti je, voľajaký pes?

PÁRIČKA – Do toho sa ty, Ondro, nestar. To nie je tvoja vec!

VARGONČÍK – Je to moja vec! Aby ste vedeli, ja som ju v sobotu stadiaľto vysánkoval. A urobím to zase! A starého človeka neurážaj!

BÁN – Ty máš najmenej čo hovoriť o urážaní, Ondrej! Naraz si akýsi priveľmi citlivý!

HULEJ – Ja… Julko…

PÁRIČKA – Julko sem, Julko tam. Knižka by ti patrila!

BÁN – Čo je s tebou, Julo?

HULEJ – Ja… reku… pre ženu je to ťažká robota… pre chlapa akurát… No, človek spochabie na staré kolená… a ja som už naozaj iba taká hrdza…

PÁRIČKA – Tak sa daj do šrotu a nenariekaj mi tu! A nestoj ako hŕba nešťastia…

KIŠ – Súdruh Párička!

BÁN – Zbláznil si sa, Julo, či čo?

HULEJ – Do šrotu… tak teda do šrotu… no, pôjdeme všetci do šrotu… niekto prv, voľakto neskoršie… ale kým odídem do šrotu, tak ti poviem, ty veľký súdruh, čo si o tebe myslím!

BÁN – Veď už nechaj, Michal! Julo to tak nemyslel…

HULEJ – Nič! Nechajte ma teraz…! Pekne sa to počúva, také pekné články po novinkách píšu… vraj starostlivosť o človeka… vraj... dnes sa každý môže uplatniť tam, kde môže rozvíjať svoje najlepšie… oné… schopnosti… možno. Možno je to tak… ale na starého Huleja pri tom akosi zabudli… zabudli… Starý Hulej varí už pätnásť rokov guláš a iba počúva… montérov nemáme, mostárov niet… A vláda vraj rozhoduje o takých veciach, aby ženské šli na mosty. Nuž ale či som ja voľajaký kuchár? Či som ja nebýval voľakedy parádny mostár?

PÁRIČKA (zahanbený) – Veď už nechaj, Michal… býval si jeden z najlepších…

HULEJ – Tu ho máš… Vraj z najlepších… býval… a prečo nie som? Celé roky som čakal… táral sa po mostoch… reku, veď príde taký čas, spomenie si Julo Párička, ako sme voľakedy montuvali… Tak som čakal… ja sa, kamaráti, od mostov odlúčiť nemôžem… ja som si tu ešte neurobil svoje! Veď aj za vrátnika ma chceli!

KIŠ – Upokojte sa, Hulej… teraz bude už všetko v poriadku…

HULEJ – Hej… upokojte sa… a tých pätnásť rokov, to je nič? A teraz si už dopoviem svoje! Teraz… na zemi sa bude montuvať, teraz by aj starý Hulej mohol robiť na moste. A príde taká skaderuka-skadenoha voľajaká ženská a starého Huleja posielajú do šrotu! Nuž ale či som ja za to bojoval s tým žandáriskom? Tu ma… ľaľa – pozrite… šabľou ma, oplan, len tak zo mňa krv striekala… a ja jeho latou z plota… lotra. No, teda pôjdem… pôjdem do šrotu… aspoň sa našiel voľakto, čo to povedal starému Hulejovi rovno do očí. Na tejto stavbe už nemám čo pohľadávať…

VILMA (skočí k nemu) – Nechoďte! Radšej ja pôjdem!

PÁRICKA – Počkaj, Michal… kam ideš, ty starý blázon…

HULEJ – A čo ja viem?

PÁRIČKA – Počúvaj, Michal Hulej… v baraku sú nitovačky… choď… vyber si najlepšiu… je tvoja… No choď, na čo čakáš?

HULEJ – Čo… Julo… vari naozaj… Julo…

PÁRIČKA – No, čo sa dívaš, ako ranený zver? Naozaj, starý, naozaj…

HULEJ – Julko…

PÁRIČKA – No, veď nechaj, starký… nechaj… lebo sa rozrevem… ja somár nedoučený… truľo…

HULEJ – Jaj… či je to len… veď to nič, Julko… veď prv sa to ani nedalo… keď má človek také nešťastie, netrúfa si…

PÁRIČKA – Čo som to len vyviedol… ja, Julo Párička… kriminál by zaslúžil… zabudol som, že tento viadukt, táto trať, že všetko, čo staviame, dnes slúži človeku…

HULEJ – Ale teraz, vy zajaci zelení, uvidíte, čo dokáže váš kuchár! To bude, Jacko, inakší guláš! (Ide si do baraka po nitovačku.)

BÁN – Či to len bola poriadna lekcia, Julo Párička!

PÁRIČKA – Mosty robiť, to by sme už akosi vedeli… ale ľudí oceniť…

KIŠ – Tak… súdruh Párička… to by sme mali opäť o jedného montéra viac…

VILMA (pobozká Huleja) – Taká som rada, strýko…

HULEJ – Veď už nechaj, prepelica… vyber si mladšieho… No, ale je toto len krásny deň… pozrite… ľudia… aký krásny deň… ale som sa naň aj načakal…

VILMA – Ale teraz ma už nebudete vyháňať?

HULEJ – Ja? Kdežeby! Teraz si práve myslím, že nielen žena sa môže na mostoch dobre uplatniť, ale aj taký starý invalid, ako som ja!

JACKO – Si mi ty len riadny špekulant, starý. Pred chvíľou si hovoril inak… vraj najprv si ty, a potom až žena…

HULEJ – No, to hej, ale to som ešte nevedel, že aj ja budem montuvať.

KIŠ – Nuž tak… a neobzrieme sa aj ďalej, súdruh Párička?

PÁRIČKA – Na čo?

KIŠ – Či by sme nenašli voľajaké ďalšie pracovné sily… Tu – súdruh Jacko…

JACKO – Čo… ja?

KIŠ– Držal si už voľakedy nitovačku v ruke?

JACKO – Oh, koľko ráz!

KIŠ – A mal by si chuť?

JACKO – Veď už len na to čakám!

KIŠ – No, súdruh Párička, koľko je teraz na tejto stavbe montérov?

PÁRIČKA (ošíva sa) – No, pribudlo nás, pribudlo… o sto päťdesiat percent…

KIŠ – Vy starí majstri, ste vy len za národ! Stále nariekate, že nemáte ľudí, a to len preto, lebo ich máte nadbytok… Ale zmýlil si sa. Nie o sto päťdesiat percent, iba o sto.

PÁRIČKA – Nedám, nepustím! Rozkrájajte ma, do vody ma hoďte, ale Bána mi neberte! Nemôžem sa bez neho zaobísť!

BÁN – Čo ja? Čo vy stále o mne?

KIŠ – Pôjdeš sa učiť, Štefan.

BÁN – Ja? Kam? A prečo práve teraz?

KIŠ – Za inžiniera… Mostárskych inžinierov je dnes veľmi málo… a mnohí z nich sú, ako Matuľa…

BÁN – Ale čo montáž…?

PÁRIČKA – Nemôžeš teraz odísť, Števko… ide o viadukt… to je teraz naša najhlavnejšia úloha…

KIŠ – Sám vieš najlepšie, aké máme na mostoch ťažkosti!

PÁRIČKA – Nech ide, keď dokončíme tento viadukt!

KIŠ – Vysoká škola sa neriadi termínmi tejto stavby.

PÁRIČKA – Nedám, nepustím! A on by ani nešiel, ako ho poznám!

KIŠ – No, teraz hovoríš, ako komunista…

PÁRIČKA – Nuž a akože hovorím? Či to nie je prvoradou úlohou komunistov dokončiť tento viadukt? Či azda pracujem proti strane, keď sa bijem za včasné dokončenie celej trate?

VILMA – Budeme stavať ešte veľa mostov, súdruh Párička! Budeme potrebovať stále viac prvotriednych odborníkov. Mysli na mostársku budúcnosť!

KIŠ – Nemôžeš prehovárať Bána. Odporúča ho výbor strany, iste po veľmi dôkladnom uvážení.

VARGONČÍK (vyjde z baraka) – Nechoď nikam, Števo… Nitovačka, to je najlepšia škola… to je jedine správna politika…

VILMA (vyjde z baraka) – No, aj vám by sa veru zišlo poriadne školenie.

VARGONČÍK – Čo vy… ženské… na mosty chodíte šarapatiť… partie rozbíjať… zlú krv robíte… Ja som do tej vašej školy nechodil, ale toľko rozumu mám, aby vás stadiaľto všetky vysánkoval…

BÁN – Pil si, Ondrej!

VARGONČÍK – A čo, keď aj? Čo koho do toho?

BÁN – Veľa, dal si raz slovo!

VARGONČÍK ,– Moje bolo, ja som mu pánom!

JACKO – No, veď sa aj tak po pansky správaš, Ondrej!

VARGONČÍK – S tebou nehovorím, ty zajac! Ženské nemajú na mostoch čo hľadať!

HULEJ (vyjde z baraka) Nič si z toho nerob, prepelička. On vždy takto trepe.

VILMA – Veď on bude ešte odo mňa vodu pýtať…

VARGONČÍK – Vodu… nechcem, vodu nepijem.

PÁRIČKA – Choď sa vyspať, Ondrej, potom sa porozprávame.

VARGONČÍK – Ja chcem teraz, hneď!

HULEJ – Si ty len baran, Ondrej! Vari sa svet zrúti, že na most prišla robiť žena?

VARGONČÍK – Ty čuš, ty…

PÁRIČKA – Ondrej!

VARGONČÍK – Nemyslel som si to o tebe, Števo… ani o tebe, Julo… Frajerku si sem privedú… Mrzák, ženská a zelený zajac budú montovať mosty!

PÁRIČKA – Tak ale už dosť, Ondrej, lebo ti tú tvoju papuľu roztrepem!

KIŠ – Nechaj, súdruh Párička…

BÁN – Vidíš, že je opitý…

VARGONČÍK – Tak čo… pôjde?

PÁRIČKA – Kto? Števo?

VARGONČÍK – Dobre vieš, tak sa nepýtaj… Tá ženská…

VILMA – Ani mi na um nezíde…

PÁRIČKA – Prečo by mala odísť?

VARGONČÍK – Lebo ja to chcem, rozumiete! Alebo ona, alebo ja!

BÁN – Pokojne, Julo…

PÁRIČKA – A prečo má ísť všetko po tvojom?

VARGONČÍK – Lebo ja som Vargončík, mostár Vargončík! Ja s nijakou ženskou robiť nebudem!

PÁRIČKA – Ták? No, to je škoda, Ondrej!

VARGONČÍK – Čo škoda, aká škoda… nijakej ženskej nie je škoda…

PÁRIČKA – Škoda… bude nás o jedného menej, keď teraz všetkých toľko potrebujeme…

VARGONČÍK – Teda pôjde!

PÁRIČKA – To som nepovedal… ale ty sám si vravel…

VARGONČÍK – Nemám rád učené hádanky, Julo!

PÁRIČKA – A ja zase nie tieto večné hádky s tebou! Povedal si, Ondrej, a ak svoje rozhodnutie nezmeníš, nikto ťa tu držať nebude.

VARGONČÍK – Ty… vyháňaš ma?

PÁRIČKA – Nikto ťa nevyháňa, Ondrej. Urob, ako vieš. Ak chceš, môžeš dostať knižku!

KIŠ – Nechajte to teraz, Julo…

PÁRIČKA – Viem teraz presne, čo robím.

VARGONČÍK – Ja? Knižku? Pre takú ženskú? Ja, Vargončík? Povedz ‚to ešte raz!

PÁRIČKA – Ty, Ondrej Vargončík, ty osobne, môžeš dostať knižku!

HULEJ – Nuž ale či majú Ondreja odvšadiaľ vyháňať pre jeho nešťastnú náturu? Veď on je dobrý kamarát!

PÁRIČKA – Burič. Štváč. Nebudem sa dívať na to, ako mi rozbíja kolektív! Teraz to tu pôjde do tuhého.

KIŠ – Práve preto, Julo!

PÁRIČKA – Nie, súdruh inžinier… ja som konečne tiež iba človek… ‚A mal si pravdu s tým Bánom… Teraz najlepšie vidíme, ako je to potrebné… Štefan, pôjdeš sa učiť!

BÁN – Iba ak prehovoríš Vargončíka. Inak nie…

PÁRIČKA – Strana si to žiada. Strana vie lepšie, čo robí, ako my.

BÁN – Neodídem takto zo stavby. Iba keď zostane Ondrej.

PÁRIČKA – Ja som ho nevyháňal. Sám povedal, že chce ísť.

VARGONČÍK – Nemysli si, Julo, že ja sa bez vás nezaobídem! Vargončík sa vo svete nestratí!

KIŠ – Povedzte, Vargončík, mohli by ste tu nechať svojich kamarátov teraz, keď vás toľko potrebujú?

VARGONČÍK – Oni ma nechávajú!

KIŠ – Tu… Huleja… Bána… Jacku… a Páričku…

VARGONČÍK – Páričku by mohol. Čo by nemohol…

HULEJ – Ondrej, pred dvadsiatimi rokmi si držal po prvý raz v ruke nitovačku. Nože sa rozpamätaj, kto ti dal probuvať? Michal Hulej to bol s Julom Páričkom. Aby si mohol ukázať, že vieš aj inšie, nielen cigarety nosiť a topánky montérom pucovať.

BÁN – Ondrej, ‚veď aj na tebe záleží, či tento viadukt bude včas na pilieroch!

VARGONČÍK – Čo na mne záleží? Na mne už nič nezáleží!

JACKO – Lebo ty vieš aj za troch robiť a sám vidíš, že montérov niet!

VILMA – Aspoň kvôli Bánovi zostaňte… aby sa mohol ísť učiť. Veď je to váš dobrý kamarát!

VARGONČÍK – A ja som mu vari horší? Nech povie sám, či mu je Vargončík horší kamarát. Nech povie!

JACKO – To nikto nevraví, Ondrej… ale nemal by si teraz nechávať kamarátov v kaši…

VARGONČÍK – To on! Párička! Vyháňa ma! Vyháňa Vargončíka!

VILMA – Veď vás nikto nevyháňal… veď ani on by sa bez vás nevedel zaobísť!

VARGONČÍK – Nech povie sám… nech povie…

PÁRIČKA – Vidíš, ako je. Si chlap, teda rob, ako vieš.

VARGONČÍK – Tak ty nechceš povedať, že sa bezo mňa nezaobídeš?

PÁRIČKA – Alebo to vidíš ‚sám, ‚alebo nie. Ja sa ťa doprosovať nebudem!

VARGONČÍK – Taký si ty, Julo! Ona ti je milšia ako Vargončík!

PÁRIČKA – Je! Nebude mi tu vystrájať!

HULEJ – Pozri, Ondrej… Veď aj Julo chce, aj ty chceš… všetci chceme… a zase bude na mostoch, ako voľakedy

VARGONČÍK – Julo nechce. Keby chcel, nebol by ma odkopol.

PÁRIČKA – Sám si sa odkopol… potrebujeme ťa, zostaň! Ale Vilma zostane tiež…

HULEJ – No vidíš… všetko je v najlepšom poriadku… No, nebuď taký moriak zadubený…

VARGONČÍK – Ale iba kvôli tebe, starý… nie… aj na teba sa hnevám!

PÁRIČKA – Nechajte ho, kamaráti! Nitovačky, a ideme!

BÁN – Nevziať aj tvoju, Ondrej?

JACKO– Hybaj, starý, budem ti prikladať…

HULEJ – Nuž ale ako takto… bez Ondreja?

PÁRIČKA – Práve takto… teraz sa ukáže, čo v ňom spáva…

(*Odchádzajú m stavbu, Hulej zostáva s Vargončíkom.*)

HULEJ – Ondrej… no… nože sa…

VARGONČÍK – Nemôžem, starý… už kvôli nej… vysmievala by sa mi…

HULEJ – A vari kvôli nej necháš kamarátov? Starého Huleja?

VARGONČÍK – Nuž… nedbám… ale… nie…

HULEJ – No, čo je zase?

VARGONČÍK – Ale… to ti hovorím… ona na jednom konci a ja na druhom!

*Opona*

TRETIE DEJSTVO

*Desať dní neskoršie. Práca na oblúku je v ‚plnom prúde. Milka Jacková varí obed, prespevuje si veselú pieseň.*

FABOVÁ (prichádza) – Milka, kdeže si…?

MILKA – Dobrý deň, tetka Fabová.

FABOVÁ – Ešte nie je obed?

MILKA – Tí vám ani minútu nevynechajú. Veď sa už aj pajedím na toho môjho Jožiska. Na nič inšie nemyslí, iba na ten viadukt, ako by už ani nič lepšieho nebolo na svete. Ešte aj zo sna o ňom tára.

FABOVÁ – Má ten dnešný svet voľajako naponáhlo ako keby horelo.

MILKA – Veď aj horí, tetka Fabová, lenže vy to nevidíte. Porátajte len, koľko vlakov prejde denne cez vašu dedinu a koľko tam musia postávať. Iba nedávno hovorili pán inžinier, aké sú to ohromné škody…

FABOVÁ – Jaj, dievka moja, ja sa ti už do toho nového voľajako neviem vpratať.

MILKA – No, a čože máte z toho starého? Pozrite len, tetka Fabová. Keby ste tu varili, lacnejšie by vám vyšlo ‚a obaja by ste zarábali.

FABOVÁ – A ktože by robil na gazdovstve?

MILKA – Vraj gazdovstvo… tých niekoľko pásikov zeme, čo máte, to sa ľahko združstevní. Kravku do družstva, pole pre traktory. Aj osohu viacej, aj roboty menej… Porátajte si len, koľko času takto utrácate podaromnici.

FABOVÁ – A čože. Čas nič nekoštuje.

MILKA – Len sa vy opýtajte strýka Fabu, či čas nič nekoštuje. Ten keby mohol, z jednej minúty desať urobí.

FABOVÁ – No veď aj treba. Domec musíme opraviť a už štvrtá dcéra sa nám ide vydávať… Len keby sa do inej partie dostal, nie s tým napaprčeným bugrišom…

MILKA (prichádzajúcemu Vargončíkovi) – Ešte nie je jedna, Ondrej!

VARGONČÍK – Mňa do vašich hodín nič. Ja chcem obed!

MILKA – Už vám zase voľačo v hlave máta…

KIŠ (vyjde z baraka) – Čo je s vami, Vargončík?

VARGONČÍK – Nič. Čo by malo byť?

KIŠ – Mali by ste byť ešte na stavbe. Zase budete horší ako včera…

VARGONČÍK – Ja si robím, čo sa mi zachce. Nikto mi nebude rozkazovať.

KIŠ – To by sme pekne vyzerali, keby si každý robil, čo sa mu zachce…

VARGONČÍK – Ja budem…

KIŠ – Čože?

VARGONČÍK – Nemôžem robiť, pán inžinier… Nič ma tu už nebaví. Toto nie je nijaká robota pre Vargončíka. Takto ja robiť neviem, ako ste to vyhútali… Ja tak… tridsať metrov nad zemou, voľný, ako vták…

KIŠ – Prečo?

FABO (prichádza) – Stará, daj obed.

FABOVÁ – A si si aj zaslúžil? Ostatní ešte robia na stavbe.

FABO – A či môžem? Nemôžem. Nemám montéra.

FABOVÁ – Veru ste mu len naničhodného montéra vybrali, pán inžinier! S tým satanášom veľa nezarobí.

FABO – Veru nie. Najmenšiu výplatu beriem z celej partie.

KIŠ – Aj to bude v poriadku Fabo, uvidíte. Koľko ste dnes urobili?

FABO – Málo, pán inžinier. Ani nie sto päťdesiat. Do večera nebude ani tristo. Tak málo sme ešte nikdy neurobili.

(*Milka udiera na koľajnicu, mostári prichádzajú na obed.*)

FABO – Stará, zasa tie mrvance. Ktože ti má na takom koste vyžiť?

FABOVÁ – Čuš, zrádnik pľuhavý! Ani to si si nezaslúžil. Kdeže ti mám každý deň mäso brať? Počkaj do zakáľačky, potom sa vypasieš.

MILKA – Mám dnes dosť mäsa, strýko Fabo, nože ukážte misku… (Nesie Fabovi kúsok mäsa.)

FABOVÁ – Veď mi ho len nerozmaznávaj. Ktože s ním má potom vydržať?

FABO – Len nechaj, dievka moja, veď sa zaobídem…

MILKA – Veď tu hovorím tetke, načo sa doma trápia. Tu by mohli variť, aj by ste sa lacno najedli, aj by ste obaja zarábali.

FABO – Nuž, nebolo by to zle, ale v dedine by klebetili.

JACKO (prichádza) – Čo vás tam po dedine? Tá aj tak skôr či neskôr príde celá na stavbu.

MILKA – Pozrite len, tetka, veď aj my tu s Jožkom máme pole. Tiež sme rozmýšľali, a potom sme veru vstúpili. Veď pole nie je kus zlata, to sa nedá ukradnúť.

FABOVÁ – Hí, dievka moja, ktože ťa to len naučil také komunistické bezbožníctva?

MILKA – A keď aj komunistické, čože na tom? Komunisti vás aj od fiškálov oslobodili. Lepšie sa starajú o národ ako voľakedy páni.

FABOVÁ – Nó, to hej… ale v Pána Boha neveria…

JACKO – A čože má spoločného Pán Boh s družstvom?

MILKA – Tomu iste nie je ‚proti vôli, keď sa ľuďom lepšie vodí. No, povedzte, strýko Fabo, kedy ste si vy toľko peňazí zarobili?

FABO – Nuž, dalo by sa aj viac, ale s iným montérom.

KIŠ (preratúva v zápisníku) – Koľko ste dnes urobili, Jacko?

JACKO – Voľačo vyše dvesto, súdruh inžinier.

KIŠ – No, to je lepšie ako včera. Len tak ďalej!

MILKA – A ty, Vilma?

VILMA (prichádza od stavby) – Okolo dvesto päťdesiat…

PÁRIČKA (prichádza) – Ide to celkom pekne, súdruh Kiš. Keď nám do toho nič nepríde, dodržíme pôvodný termín…

KIŠ – To je už isté. Chlapi sa dostávajú do formy. Ak vydržia tempo… Hulej, koľko ste dnes urobili?

HULEJ (prichádza) – Ako v čase mojej najväčšej parády! Tristo päťdesiat… Milka, zase ten guláš… nemohla by si raz voľačo pôstne?

(*Mostári si sadajú k obedu.*)

FABOVÁ – Vidíš, starý, s tým si mal ísť do partie. To by sme si mohli aj nový domec postaviť!

KIŠ – Tak čo poviete vy, chlapi? Skrátime?

PÁRIČKA – To by bolo vari predčasné…

HULEJ – Čo by bolo predčasné? Nič nie je predčasné. Keď sa do toho riadne pustíme… no, čo myslíš, Vilma?

VILMA – Dáme sa…

HULEJ – Vidíte ju, aká prepelica… – Keby bol Vargončík vo forme, ukázali by sme tým míneriskom…

PÁRIČKA – Keď chcete, chlapi, môžeme. Ale to značí – aj nedele!

KIŠ – Nedele netreba…

HULEJ – No, a čo? Veď nedeľa je taký celkom zbytočný deň. Ja som musel vždy vyvárať aj v nedeľu. To budem radšej nitovať.

KIŠ – Nedele nie, súdruhovia! Nedeľa je na odpočinok. Inde by sme mohli nadohnať. Ešte stále dostávame tie konštrukcie pomaly dolu do doliny.

JACKO – Keby tak bol ešte jeden žeriav…

PÁRIČKA – Kdeže vezmeš žeriav?

FABO – Šak na trati majú! Ľaľa, tam jeden už tri týždne trčí a nerobí!

JACKO – Veď to nie je nijaký žeriav, Fabo! To je bager!

FABO – Ah, ktože sa v tom má vyznať, v tých kadejakých zrádnikoch?

FABOVÁ – Jaj, ty starigáň… keby si len neotváral tú tvoju klapačku, keď sa nerozumieš!

FABO – A čo by som sa nerozumel? Veď to má taký rypák ako ten žeriav, čo tu máme, a keď to môže také ťarchy dvíhať hore, mohol by ich aj podávať dolu!

JACKO – To je niečo celkom iného, Fabo. Bager má lyžicu.

KIŠ – A čo, keď má bager lyžicu? Tú odmontujeme a namontujeme mačku a bude žeriav! A aký pohyblivý k tomu! Bude z vás parádny mostár Fabo!

PÁRIČKA – Mne by to veru do smrti nebolo zišlo na um. Si ty len poriadny fiškus, Fabo!

KIŠ – Už aj sa spojím s riaditeľom…

FABOVÁ – Kdeže si len nabral toľko rozumu, starký môj? Veď ty si múdrejší ako ten fiškál, čo bol v našej dedine.

FABO – Čuš, stará! Čože je fiškál proti robotníckej triede?

PÁRIČKA – Tak, teraz by sme ‚sa naozaj mohli do toho pustiť.

BEŇO (prichádza s Facunom a Šimkovou) – Mostári, kdeže ste zase, ja vášho andela!

HULEJ – Čo vy, krikľúni, ste hladní? Máme parádne žeravé nity!

JACKO – Akosi ste prestali bľačať v posledných dňoch. Už ste si vari vyrevali pľúca?

PÁRIČKA – Čomu môžeme ďakovať za takú vzácnu návštevu, páni míneri?

BEŇO – Prišli sme sem vo vážnej veci! Nezačínajte zase škriepky!

JACKO – Na škriepky ste najväčší majstri vy!

PÁRIČKA – Keď vážne, teda vážne. Konečne počujeme od vás aj ľudské slovo. Nech sa vám teda páči, páni míneri!

FACUNA – Každý vie, ako to tu hanebne vyzerá. Celej trati robíte iba hanbu!

BEŇO – Odoberáte ostatným chuť do práce.

FACUNA – Všade hovoria, vraj, na čo sa hnať, keď viadukt aj tak nebude včas na pilieroch.

BEŇO – Vláda tu musela robiť poriadky.

HULEJ – A to Vám zase ký apoštol nabaláchal?

FACUNA – Veď sme čítali v novinách, aj v rozhlase to bolo!

ŠIMKOVÁ – Súdruhovia, to nie je tak, ako vy veci staviate!

BEŇO – A čo sa ty, súdružka, do toho pletieš?

ŠIMKOVÁ – Mostári si tu sami vyriešili ťažkú situáciu!

FACUNA – Akosi primoc im nadŕžaš, súdružka!

VILMA – Veď ona už akosi patrí k nám, do rodiny!

PÁRIČKA – Tak by som predsa len rád vedel, na čo ste vlastne prišli? To, čo ste doteraz povedali, vykrikujete každý deň. To už poznáme.

HULEJ – Ktovie, Julko? Možno prišli preto, lebo nás chcú vyzvať na súťaž. Z nich všetko vystane…

BEŇO – S vami sa o súťaži ani len hovoriť nedá!

JACKO – To vám ani neodporúčame. To nie je iba tak papuľou mlátiť!

BEŇO – Mostári, nezabŕdajte do nás!

VILMA – Veď my sme nezačali!

PÁRIČKA – Prv, kým sa s vami pustíme do reči, páni míneri, treba vám voľačo povedať. Po celý čas, keď sme tu boli v úzkych, chodili ste okolo a pokrikovali ste na nás. Bolo to správne?

BEŇO – A to bolo správne, že ste tu kartovali namiesto roboty? Podaktorí naši chlapi…

JACKO – Len ty nič nehovor! Ty si najviac vyrevúval!

BEŇO – No, zavše aj ja, keď ma chytila zlosť…

VILMA – Vás sa akosi často chytá zlosť. Chudera vaša žena, tá s vami skúsi!

PÁRIČKA – Či by nebolo bývalo lepšie, súdruhovia, keby ste boli prišli poradiť, pomôcť, opýtať sa, kde čo bolí?

ŠIMKOVÁ – Takto ste iba mostárom pridávali ťažkostí.

FACUNA – No, už vidím, riadneho fiškála ste si našli, mostári!

ŠIMKOVÁ – Fiškála nie, ale na tomto úseku stavba najviac zaostávala, a teraz je zásluhou mostárov najďalej vpredu.

BEŇO – To by sme radi videli!

PÁRIČKA – To aj uvidíte a hneď. Chcete súťaž? Budete ju mať, až sa vám v očiach zatmí!

FACUNA – No ba… naraz ste akísi opovážliví!

KIŠ – Pôvodne sme mali celý úsek odovzdať do 15. novembra. Ale my… no, povedzte sami, mostári!

HULEJ – Do prvého novembra!

VŠETCI – Tak je. Správne. Múdra reč…

PÁRIČKA – Vráťte sa vy pekne na vaše pracoviská, páni míneri, a povedzte všetkým, že nie vy nás… počujete? Nie vy nás, ale my, mostári, vyzývame celý úsek na súťaž!

MOSTÁRI – Tak je!

HULEJ – A nie, aby ste sklamali! My nechceme zbytočne hnať! Keď skrátiť, tak celý úsek!

BEŇO – To je podfuk!

FACUNA – To asi tie mimoriadne opatrenia…

VILMA – Nijaký podfuk, ani mimoriadne opatrenia. Súdruh Párička navrhol nové riešenie na krajskom výbore prv, kým o tomto viadukte rokovala vláda!

HULEJ – Tak teda do prvého novembra!

PÁRIČKA – Na počesť Veľkej októbrovej revolúcie! A teraz povedzte vy!

BEŇO – To je nemožné! Nazdávate sa, že sme ešte nikdy nevideli stavbu viaduktu?

FACUNA – Veď nemáte ešte ani lešenie! (Mostári sa smejú.)

ŠIMKOVÁ – My železničiari vieme dobre, že iba zásluhou mostárov sa skráti stavba tohto úseku…

BEŇO – Najprv nech povedia ako.

HULEJ – No… to je naše štátne tajomstvo… Ale že ste to vy… ale iba vám dvom… pozrite, tamhore… čo tata vidíte?

BEŇO – Nič… oblak…

HULEJ – A čo ty vidíš?

FACUNA – Tiež nič. Mráčik.

HULEJ – Nó, ste vy len ľudia lenivej mysle! Tak pozrite… tamhore, na ten oblak, zavesíme škripec a vytiahneme na ňom oblúk hore na piliere… (Smiech.)

PÁRIČKA – Ako to urobíme, na to sa môžete prísť pozrieť prvého novembra, ak budete mať chuť. Ale teraz chlapské slovo. Chcete súťažiť, či nie?

FACUNA – Vám sa teraz ľahko vyťahuje, keď ste nás zdržali!

HULEJ – Čo? My že sme vás zdržali? Vaša lenivosť vás zdržala!

BEŇO – Veru, aj nás ste zdržali! Naši chlapi nechceli pridať, keď sa nazdávali, že úsek aj tak nebude hotový!

ŠIMKOVÁ – Ale viadukt bude stáť! Mostári ho postavia bez lešenia!

FACUNA – Hej, ale to sme my nemohli vedieť!

HULEJ – No vidíte. Keby ste sa namiesto toho vášho kozieho mečania boli pekne po ľudsky opýtali, boli by ste vedeli!

JACKO – Či ich vidíte? Boja sa! Utekajú pred súťažou.

BEŇO – My že sa bojíme? Tunelári sa nikdy nebáli! Veď vám my ešte ukážeme!

FACUNA – My vám na záreze tiež ešte ukážeme!

PÁRIČKA – No, konečne prvé chlapské a rozumné slovo! Teda prijímate?

BEŇO – To som nepovedal… môžem iba za seba…

PÁRIČKA – Teraz nefixľujte! Povedzte áno, alebo nie!

FACUNA – Nuž… my teda… prijímame…

PÁRIČKA – A ty, súdruh Beňo?

BEŇO – Budeme musieť… už pre ten pokrik, čo sme tu robili…

PÁRIČKA – Podrobnosti prerokujeme večer v mínerskom tábore. Nech ta prídu aj vaši zo zárezu!

ŠIMKOVÁ – Oh, to musím hneď povedať našim železničiarom. (Odchádza.)

VILMA – A my by sme to mali podpísať hneď!

PÁRIČKA – Aby videli, že to myslíme vážne!

VŠETCI – Podpíšeme! Podpíšeme, hneď, aby videli!

PÁRIČKA (vbehne do baraka pre noviny) – Počkajte, súdruhovia! Tu, na toto uznesenie vlády, na tie mimoriadne opatrenia!

(*Mostári sa zhŕknu okolo Páričku, ktorý píše zmluvu.*)

PÁRIČKA – My… mostári na stavbe haneckého viaduktu…

JACKO – Napíš tam, že roznesieme mínerov na nitovačkách!

PÁRIČKA – … dokončiť montáž oblúka a vyzdvihnúť ho na piliere…

HULEJ – A napíš tam aj môj osobný záväzok, že ak dostanem týchto dvoch pod ruku, tak si ich pomýlim s traverzou a prinitujem ich k oblúku…

PÁRIČKA – … do prvého novembra…

HULEJ – A nezabudni tam pripísať to o tých mimoriadnych opatreniach… že sa bez nich zaobídeme!

PÁRIČKA – … bez mimoriadnych opatrení, vlastnými silami… Vilma, podpíš sa prvá, dámy majú prednosť!

VILMA – No, som ja veru voľajaká dáma!

JACKO – Veď si! Dáma s nitovačkou…

HULEJ – Veru, druhej takej parádnice na svete niet!

JACKO – Ondrej, hybaj podpísať!

VILMA – A ty, Milka, tiež sa podpíš!

JACKO – Načo? To nejde. A kto nám bude variť?

MILKA – No predsa tu tetka Fabová! Nože sa poďte tiež!

FABOVÁ – Ále, kýže helement…

FABO – Mala by si sa podpísať, stará! To je veľká vec! No, a bude lepšie, keď budeš pre všetkých variť.

PÁRIČKA – Jozef, z vás bude parádna mostárska rodina! Prvá svojej fajty… Tak hybaj, Ondrej, ešte ty!

VARGONČÍK (*celý čas sedel bokom*) – Čože ti podpíšem… (*Teraz sa pomaly blíži k skupine.*)

HULEJ – Len hybaj, hybaj, Ondriško… Spamätáš sa a budeš zase slávny mostár…!

FABOVÁ – Vari sa len nedáte od žien zahanbiť?

VARGONČÍK (*skláňa sa nad papierom, naraz sa zháči*) – Nepodpíšem!

PÁRIČKA – Tak čo je to zase, Ondrej!

VARGONČÍK – Nič nepodpíšem, aby ste vedeli!

KIŠ – Prečo, Vargončík?

VARGONČÍK – To, čo také ženské podpíšu, je aj tak iba taký zdrap papiera…

VILMA – Už zase začínate, Ondrej?

VARGONČÍK – Ja nie som pre vás nijaký Ondrej! Ja som s vami husi nepásol!

HULEJ – Ty… ak nepodpíšeš...

VARGONČÍK – No čo? No čo sa stane, keď nepodpíšem? Toto nie je nijaká poriadna mostárska robota! Ja takto robiť neviem a ani nechcem… ja tak… však viete… to je voľačo pre Vargončíka!

BEŇO – A to že je čo za kuvik?

FACUNA – No, mostári, ste vy len pekná chamraď!

VILMA – Aký ste vy len zlý človek, Vargončík! To sa ani trošku nehanbíte?

VARGONČÍK – Nemám sa za čo! Ja na mosty ženské nevláčim, ako voľakto! A ty, starý, teba si už tiež omotali okolo prsta…

BEŇO – Takto vy teda chcete súťažiť, mostári?

HULEJ – Ty… ty lotor… pakuj sa z našej stavby!

JACKO – Hanbi sa, Ondrej!

VILMA – Čo si o vás pomyslí Bán, keď sa to dozvie?

FABO – Naničhodný chlap! Nejde mu robota, a mne za to nadáva.

FABOVÁ – Napaprčený bugriš. Fuj!

BEŇO – Takého mať v partii, zlizol by jednu medzi oči!

FACUNA – Ani len hodinu by nezostal medzi nami!

BEŇO – Poďme. Nemáme tu už čo hľadať. Tak si to teda len vybavte pekne medzi sebou, mostári! A večer vás čakáme v tábore, ak si to ešte do tých čias nerozmyslíte! Z vás všetko vystane!

(*Odchádzajú*.)

HULEJ – Počuješ? To ty! To je tvoja fajnová robota! Zahanbil si nás pred celou traťou. Všade o tom budú hovoriť!

VARGONČÍK – Čože… pre jeden podpis…

HULEJ – Mám ťa už po krk! Teraz, keď sa každý za robotou trasie, ty začneš strečkovať. Veď ty už ani nie si človek!

VARGONČÍK – A čo mi tu budeš vykrikovať? Ja si robím, čo sa mi zachce.

HULEJ – Ty šialený blázon! Na lešení, skadiaľ môžeš každú chvíľu spadnúť, to robiť vieš, a na zemi, kde to ide oveľa lepšie, robota ti smrdí, čo? Pakuj sa do všetkých čertov stadiaľto! Pravdu mal Julo Párička, už dávno sme ťa mali vyhnať. A dobre urobila aj tá tvoja ženská, že od teba ušla! S tebou sa nedá vyžiť!

VARGONČÍK – Ty… ja nie som prašivý, ako si myslíte!

HULEJ – Si! A nikdy z teba už nič poriadneho nebude! A ja, starý blázon, som sa ťa ešte zastával… všetci sme mali na teba ohľad… No, pekne si sa nám odplatil… pekne… Hybaj preč, kým ťa voľačím neovalím, ty lotor! (Chytí do ruky latu.)

KIŠ – Upokojte sa, Hulej…

HULEJ – Pakuj sa mi z očú, naničhodník!

JACKO – Hanba, Ondrej, na takého chlapa takto sa správať!

MILKA – Bude nám tu lepšie bez neho!

PÁRIČKA – Spamätaj sa, Ondrej, ešte nie je neskoro!

HULEJ – Čuš, Julo! Nezastávaj sa ho! Nie je toho hoden! Nikdy z neho nič nebude! A nech zmizne, nech ma nedráždi!

VILMA – Vidíte, Vargončík, čo ste si navarili…

VARGONČÍK – Julo… kamaráti… ja som nevedel… Nuž čo… vari na kolená mám padnúť pred vami? Čo budem podpisovať, keď neviem robiť? Už aj tá Vilma urobí viacej ako ja…! Nevyháňajte ma teraz.

HULEJ – Hej, a zajtra by si nám vyparatil voľajaké nové svinstvo! Nie, Ondrej Vargončík, ja sa už za teba nikdy prihovárať nebudem! Bude nám tu lepšie bez teba!

PÁRIČKA – Ľudia, do roboty, stratili sme veľa času!

HULEJ – Ale on nech ide preč!

VILMA – Michal… veď len naňho pozrite… veď to už nie je ten starý Vargončík…

HULEJ (Fabovi) – Hybaj, starý, budeš prikladať mne!

(*Mostári odchádzajú na stavbu.*)

JACKO – Teraz ho treba kuť, Julko… je ako žeravý nit!

KIŠ – Dali sme sa prekvapiť, súdruh Párička…

PÁRIČKA – Ja nie… ja som to každú chvíľu čakal…

KIŠ – Len teraz pokojne… s rozumom…

PÁRIČKA – Neboj sa… aj ja som sa za tieto dni kadečo naučil (Odchádza s Kišom na stavbu.)

VARGONČÍK – Julo…

PÁRIČKA – Hneď sa vrátim, Ondrej!

VILMA (zostane s Vargončíkom sama na scéne) – Ja by som vám chcela teraz niečo povedať, Vargončík.

VARGONČÍK – Dajte mi pokoj…

VILMA – Prečo to všetko je…

VARGONČÍK – Pre jeden podpis ako by sa svet mal zrútiť… choďte preč!

VILMA – Ako myslíte… (Odchádza.)

VARGONČÍK – Vilma…

VILMA – Povedali ste voľačo? (Zastaví sa.)

VARGONČÍK – Nie… nič… áno… nenapíšte Bánovi o tom, čo sa stalo…

VILMA – Dobre, Ondrej.

VARGONČÍK – Napíšem mu to sám.

VILMA – A čo teraz budete robiť? (Pomaly sa vracia.)

VARGONČÍK – Neviem… Prečo ma už kamaráti nechcú?

VILMA – Na to by ste si mali sám odpovedať…

VARGONČÍK – Nemyslite si o mne to najhoršie… Pravda, som prašivá ovca…

VILMA – Nič zlého si o vás nemyslím, ja… viete…

VARGONČÍK – Všetci odišli… aj starý… aj Julo… Keď ja nikdy neviem, čo sa má, a čo nie… Všetko robím akosi naopak…

VILMA – Keď vy myslíte iba na seba. Mosty sa naozaj nestavajú preto, lebo ste vy na svete! Stavali sa predtým a budú sa stavať aj potom…

VARGONČÍK – O tom už dlhšie rozmýšľam… aj si hovorím, že to takto ďalej so mnou nemôže ísť… a potom príde takáto chvíľa, všetko sa mi v hlave pokriví…

VILMA – Mali by ste inak žiť. Nie vždy tak sám.

VARGONČÍK – Ako sám…?

VILMA – Vy aj keď ste medzi ľuďmi, medzi kamarátmi, aj vtedy ste sám. Inak treba žiť!

VARGONČÍK – Inak… hej… ale to treba vedieť, a ja to nikdy nebudem vedieť… Ja nie som ako Štefan, alebo Julo Párička… ja som prekliaty človek…

VILMA – To si iba tak nahovárate…

VARGONČÍK – Nie. To viem. Naozaj bude najlepšie, keď odídem.

VILMA – No, musím ísť. Robiť. Majte sa dobre, Ondrej, a príďte späť medzi kamarátov, keď vám bude ťažko. Majú vás radi. (Odchádza.)

VARGONČÍK – Ďakujem vám, Vilma… ja som bol… málo vás teraz bude.

VILMA – Málo. A Štefan sa na Vás tak spoliehal…

VARGONČÍK – Vilma…

VILMA – Čo, Ondrej? (Vracia sa.)

VARGONČÍK – Mali by ste inak držať tú nitovačku. Takto priveľmi trasie… pozrite… takto urobíte o sto viac…

VILMA – Ďakujem vám, Ondrej…

VARGONČÍK – A napíšte Bánovi, aby sa len učil, aby z neho nebola taká dubová hlava ako zo mňa… Tak, zbohom sa majte…

VILMA – Do videnia, Ondrej. Iste sa ešte stretneme… veď mostári sa stretávajú na mostoch… (Odchádza na stavbu.)

VARGONČÍK (díva sa za ňou) – Možno… možno sa ešte stretneme… na mostoch…

PÁRIČKA (vracia sa zo stavby) – Tak čo, ty burič!?

VARGONČÍK – Čo som to ja zas dnes vykarabínil, Julo!

PÁRIČKA – Nič nového.

VARGONČÍK – Všetci kamaráti sa ma zriekli… iba tá…

PÁRIČKA – Sám si si na vine.

VARGONČÍK – Viem… mám nešťastnú náturu, pravdu mal náš starý.

PÁRIČKA – Ťažko ti bude takto žiť.

VARGONČÍK – Ťažko mi je, Julo, ťažko žiť… takto…

PÁRIČKA – Nikoho nemáš rád, iba sám seba!

VARGONČÍK – Nie, Julo… nie… nemáš pravdu…

PÁRIČKA – Teraz si ako žobrák, Ondrej… Zbieraš v sebe odpadky, ktoré iní už dávno odhodili…

VARGONČÍK – Eh čo… veď voľačo sa ešte nájde aj pre takého, ako som ja.

PÁRIČKA – O to nejde, Ondrej, len aby si raz našiel aj sám seba!

VARGONČÍK – Mostov je dosť…

PÁRIČKA – Dosť, ale Vargončíka s jeho tvrdou hlavou, ktorý len tak… tridsať metrov nad zemou… však vieš… nebudú nikde potrebovať! Mosty slúžia ľuďom, a nie ukájaniu tvojej samopaše a samoľúbosti.

VARGONČÍK – To mi už aj tá… povedala…

PÁRIČKA – To, čo si tu vyvádzal, nikde ti trpieť nebudú.

VARGONČÍK – Viem… viem, Julo… ja som doteraz ešte nikdy pri mostoch na ľudí nepomyslel… To bola taká strašná chvíľa, keď som tu stál pred vami, ako pred súdom… a počúval starého Huleja… Ale čo mám robiť?

PÁRIČKA – Všetko okolo teba sa zmenilo a mení. A ty to nechceš vidieť.

VARGONČÍK – Chcem… ale neviem… Ty, Julo, ja už nemôžem teraz odísť!

PÁRIČKA – A máme ti naďalej trpieť tie tvoje samopašné kúsky?

VARGONČÍK – Ty… poznáš ma… ja sa neviem doprosovať… no čo, vari na kolená mám padnúť pred vami? Nevyháňajte ma, pomôžte mi, kamaráti…

PÁRIČKA – Dobre, Ondrej… hybaj… už nech ste na stavbe, Vargončík, nikto vám nebude trpieť takúto absenciu… No, tak poď…

VARGONČÍK – Julo, ale čo ostatní… čo ona… Vilma…?

PÁRIČKA – To závisí len od teba, Ondrej!

VARGONČÍK – Dobre… uvidíte… Tak ukáž, Julko, nech podpíšem…

PÁRIČKA – Čo… socialistickú zmluvu chceš podpísať? To nie… to nie je iba taký hocaký zdrap papiera, ako by sa voľakto nazdával… To si teraz musíš, mostár Vargončík, poriadne zaslúžiť.

VARGONČÍK (*váha, potom sa pevným krokom poberie na stavbu*)*.*

*Opona*

ŠTVRTÉ DEJSTVO

*Večer pred zdvihnutím, oblúka. Na stavbe sa chystajú na oslavu. Párička venčí oblúk, pripravený na zdvihnutie. Od pracoviska znejú nitovačky.*

ŠIMKOVÁ (prichádza od zárezu) – Vavríny si chystáte mostári, vavríny?

PÁRIČKA – Veď sme si ich vari zaslúžili, či nie?

ŠIMKOVÁ – No, to áno… riadne ste to rozhýbali na celom úseku… Idem práve od zárezu.

PÁRIČKA – Ozaj, prezraď, ako to tam vyzerá?

ŠIMKOVÁ – No, nebudú ďaleko za vami! Chystajú posledný odstrel…

PÁRIČKA – A na tuneli? Tých diablov som sa najviac obával.

ŠIMKOVÁ – Tam by už mohli premávať vlaky. Súdruh Párička, to len bude sviatok, keď tadiaľto prejde prvý vlak!

PÁRIČKA – Pre Vás to bude viacej ako sviatok.

ŠIMKOVÁ – Oh… pre nás… to si ani neviete predstaviť… Naši chlapi už nepoznajú noci, dňa… no, ale tých niekoľko týždňov ešte vydržíme. Nebyť teba, Párička, rátali by sme ešte na mesiace… No, ale musím sa ponáhľať… Do videnia…

PÁRIČKA – Ale prídeš na našu slávnosť zajtra? Bude tu aj Štefan!

ŠIMKOVÁ – Prídem… pravdaže, prídem. (Zájde.)

KIŠ (pribehne) – Julo… veľká vec… telefonovali z Prahy… Minister príde na našu slávnosť…

PÁRIČKA – To nech sa ten minister riadne poponáhľa! Dvíhať budeme zajtra!

KIŠ – No vidíš… a naobed si ešte neveril…

PÁRIČKA – Vieš, Imro, teraz, keď sme pred tým dvíhaním, až ma triaška chytá… Je to isté, že tie veže unesú toľkú ťarchu?

KIŠ – Unesú trojnásobnú, nemaj starosť… a dnes som dojednal s riaditeľom, že nám zajtra pošle niekoľko vagónov podvalov, a dvadsať chlapov k nim.

PÁRIČKA – Podvaly? A načo?

KIŠ – Tak… aby sme sa nemuseli spoliehať na Pána Boha a na náhodu. Ako budeme dvíhať oblúk, tak si ho budeme odspodku zabezpečovať hranicou podvalov. A vieš, kto mi to poradil? Matuľa!

PÁRIČKA – Ten? Tak všetko sa dá na takejto stavbe robiť! Pozri, Imro, ja som predsa starý macher. Dlhé roky som robil na mostoch, ale vždy rovnako… a tu za tých niekoľko týždňov som sa viacej naučil, ako prv za celé roky. Naraz ti tu začalo všetko strečkovať… Najprv Matuľa, potom náš starý, potom Vargončík… no a ja som tiež robil chyby.

KIŠ – No, tentoraz bolo chýb menej. Skôr prednosti.

PÁRIČKA – Jednu vec som sa tu naučil… že človek, zodpovedný za celý kolektív, nemá nikdy stratiť hlavu.

KIŠ – Na tejto stavbe si ozaj nemáš čo vyčítať. Tu si to nemal ľahké.

PÁRIČKA – Veď ani ty nie, Imro.

KIŠ – Čože ja… takýto problém inžiniera láka… Ale ty si nemal tú istotu čo ja. Ty si oveľa viacej riskoval ako ja… pre dobrú vec.

PÁRIČKA – A kto by neriskoval, keď vidí taký chaos?

KIŠ – Pozri len na tento viadukt. Dopravili ho sem v tonách cementu, vo vagónoch štrku, v kubíkoch dosák, a napokon v tonách oceľových traverz… a človek usporiadal tento chaos, dal mu tvar a zmysel… a vyrástlo hrdé dielo…

PÁRIČKA – Keď stojím na novom pracovisku, vždy prežívam veľkú chvíľu… cítim, ako by som cez doliny a priepasti podával ruku vzdialenému priateľovi…

KIŠ – Podaná ruka… našim najlepším priateľom, tak je to, Julo… a my sme ju vystreli o mesiace skôr, ako to maloverní očakávali…

PÁRIČKA – A za to do Prahy pôjdeme my…

MILKA (za scénou) – No počkaj, veď ty budeš odo mňa vodu pýtať, ty zajac zelený!

(*Mostári sa po jednom, vracajú na stavbu.*)

PÁRIČKA – Koľko ste dnes urobili, Milka?

MILKA – Jaj, nepýtajte sa, sotva dýcham…

JACKO – Rovných päťsto, Julo…

PÁRIČKA – To je krásne, Jozef! No, nehovoril som ti, že z vás bude parádna mostárska rodina?

MILKA – Veď, súdruh Párička, keď ten môj Jožisko je už horší ako Vargončík,… Predstavte si, že mi ani na päť minút nechce dať nitovačku do ruky… A to on zo žiarlivosti, aby som ho nepredbehla… Veď len počkaj, veď ja ťa ešte naučím nitovať, ty zajac jeden zelený.

JACKO (*odchádza do baraka*).

VILMA (prichádza) – Ondrej to dnes, zdá sa, dokázal… stojí tam ako páv a len ráta, ráta, dorátať sa nemôže…

PÁRIČKA – A ty, Vilma, koľko?

VILMA – Päťsto štyri… už som sa nezmohla ani len na jediný… a dívala som sa na Ondreja, ten si iba pot z čela utrel, ako by nič…

PÁRIČKA – No, teraz sa môžu na záreze chvastať! Deti, viete, čo to je, tieto výkony?

FABOVÁ (ženie Jacku z baraka s handrou v ruke) – Naničhodník… či nevidíš, že sme čerstvo rajbali? Pakuj sa von a očisti si riadne topánky!

FABO (*prichádza*)*.*

FABOVÁ – Fabo… starký… a či ste nás dnes zase nezahanbili s tým rekordom?

PÁRIČKA – Koľko, Fabo?

FABO – Hádajte…

JACKO – Šesťsto…

VILMA – Šesťsto desať…

PÁRIČKA – Tak hovor koľko? Šesťsto dvadsať…

FABO – Všetko málo proti nám! Šesťsto… nepoviem. Nech vám povie Ondrej sám!

PÁRIČKA – Koľko, Ondrej?

VARGONČÍK – Desať chýba… desať, ja jeho ancikrista…

FABOVÁ – Tak čo nás balamutíš, Fabo?

JACKO – Ako minule?

MILKA – Nič si z toho nerobte, Vargončík…

VARGONČÍK – Čo ako minule? Kde ako minule? Kto to vraví?

JACKO – No veď ty sám… aj minule ti desať chýbalo…

VARGONČÍK – Desať chýba… ale nie ako minule! Desať chýba do sedemsto!

(*Všetci ho obstúpia.*)

PÁRIČKA – Ondrej… veď to ešte nijaký mostár pred tebou nedokázal!

VARGONČÍK – Ale ja som chcel sedemsto, rovných sedemsto…

FABO – No vidíš, stará, hundreš, a nerozumieš sa…

VILMA – Keby ste sa tak nechmúrili, Vargončík, aj by vás pobozkala…

VARGONČÍK – Mňa? Prečo? Nie… netreba… Ale ďakujem ti, Vilma…

HULEJ – Tak bozkaj mňa, prepelica, keď mladý nechce… či starý šrot je nič?

PÁRIČKA – Ozaj, starý… nože povedz, či ťa dnes tí mladí junci nezahanbili?

HULEJ – Rovných… hádajte…

JACKO – No, tak so tristo, viac nebude…

HULEJ – Zmizni mi s očú, ty paprikáš! Rovných šesťsto!

VARGONČÍK – Nehovor…

HULEJ – No len si choď prerátať, ak neveríš… To iba tu Julo ma posielal do šrotu…

PÁRIČKA – Veď už zase toľko nepripomínaj, starý…

HULEJ – Len to mi nejde do hlavy – veď ja som ani v čase svojej najväčšej parády toľko nitov nezhlobil…

FABOVÁ – Aj jaj jáj… varené nity namäkko… hybajte jesť, chlapci, dajteže už raz tej robote pokoj!

FABO – Stará, a čože si zas navarila?

FABOVÁ – S tebou je kríž, Fabo! Načo som si ťa ja len brala! Od tých čias, čo si sa stal mostárom, nad všetkým ohŕňaš nos.

FABO – Stará, zase ten gulášisko… do paroma, prečo už raz neurobíš voľajaké tie mrvance?

FABOVÁ – Čuš, papľuh… Ak ma budeš takto trápiť, Fabo, uvidíš, že od teba odídem!

(*Mostári sa umývajú, ženy vijú vence.*)

FABO – No, ale tí, čo odišli od nás na zárez, teraz puknú od jedu!

FABOVÁ – Veru… celá dedina im pomáhala… iba ty si vydržal Fabo… Starý, len toho sa obávam, čo bude s poľom, keď ty zostaneš na mostoch…

FABO – Nó, vraj s poľom… Tých niekoľko švíkov, čo máme, to sa ľahko združstevní… Veď pole nie je kus zlata, to sa nedá ukradnúť!

FABOVÁ – Nuž… s pomocou božou a traktorovej stanice si s tým už dáme voľáko rady…

FABO – Tak dobrú noc a strážte dobre oblúk, aby nám ho do rána nerozchytali. (Odchádza s Fabovou.)

HULEJ – Ľudia… ja sa vám dnes tak parádne cítim ako mladá nevesta pred sobášom! Povážte, čo sme to dokázali… no len povážte…

KIŠ – Julo, na zajtrajšok si prichystaj parádnu reč…

PÁRIČKA – Ja? To nie… ja neviem rečniť, ja sa zajakávam… Ale ty, Imro, ty si, ako Fabo hovorí, hlava študovaná…

KIŠ – To musí byť voľakto z vás, chlapi…

PÁRIČKA – Nuž… keď musí… potom by mal prehovoriť, kto sa najviac zaslúžil o naše víťazstvo v súťaži…

VILMA – Vargončík…

VŠETCI – Hej… Vargončík… nech hovorí Vargončík!

VARGONČÍK – Ja? Prečo? To nemôžem, súdruhovia… to nejde…

HULEJ – Už zase sa staviaš proti všetkým, Ondrej!

PÁRIČKA – Ty, Ondrej… ak nepovieš zajtra parádnu reč… to ti hovorím…!

VARGONČÍK – No, čo bude, ak nepoviem… no čo sa zase vyhrážaš!

PÁRIČKA – Keď nepovieš ty, budem ju musieť povedať ja…

JACKO – Mal by si to urobiť, Ondrej!

VILMA – Mali by ste, Vargončík!

VARGONČÍK – Dobre… keď všetci chcete… poviem… Poviem, čo mnohí nevedia… Poviem, že ja som sklamal, keď išlo o všetko… Že som nepodpísal socialistickú zmluvu…

JACKO – Ozaj, Julo… veď Ondrej nepodpísal… na to sme zabudli…

PÁRIČKA – Nezabudli sme na nič. Svojho času, nechcem ti to ani veľmi pripomínať, Ondrej… som ti povedal, že si ten podpis musíš poriadne zaslúžiť… Rozhodnite všetci: zaslúžil si Ondrej Vargončík podpísať našu socialistickú zmluvu?

VŠETCI – Zaslúžil… nech podpíše…

PÁRIČKA – Tak, Ondrej… podpíš… a uvedom si, čo podpisuješ…

VARGONČÍK – Ja viem… súdruhovia… ja už nesklamem… na Vargončíka sa budete môcť spoľahnúť. (Podpisuje.)

MILKA – Teraz by ste sa mali ešte oženiť, Ondrej!

VARGONČÍK – Ja? Čo vás nemá…

MILKA – Otupno je dnes človeku samému.

VARGONČÍK – Ja som takto spokojný… A ktorá by ma chcela, takého odroňa?

MILKA – Možno by sa dáka aj našla… (Vilme.) Vilma, ty iba kvitneš… si stále krajšia.

HULEJ – Zaľúbila sa… A keď sa taká mladá prepelica zaľúbi, rozkvitne ako ruža z jari.

VILMA – Čo vám to prišlo na um, Michal…

JACKO – No, veď aj je zaľúbená!

VILMA – Čo ty všetko, Jožko, o mne nevieš… Vari do teba?

JACKO – Veď mám oči… videl som… do Bána…

MILKA – Máš oči, Jacko, ale nevidíš!

VILMA – Blaznieš! Ja do Bána? To by si sa mal radšej tej dispečerky na stanici opýtať, tej Šimkovej…

MILKA – Povedz, Vilma… a ľúbila si ty už voľakedy?

JACKO – Akurát ti povie…

MILKA – No, a prečo nie?

VILMA – Nemám sa za čo hanbiť. Ľúbila som. Veď vari môžem, či nie? Bol to zlý človek, nechala som ho ešte včas…

MILKA – Vari taký ako Vargončík?

VILMA – Čo ťa nemá, Ondrej je skvelý človek! A čo sa vy tu budete vypytovať! Ja sa ani farárovi spovedať nechodím…

(*Prichádza Matuľa, všetci stíchnu.*)

MATUĽA – Prišiel som… prepáčte… už dávno som chcel prísť…

KIŠ – Prečo ste prišli, inžinier Matuľa…?

MATUĽA – Prišiel som na to, že som chybil. Nemal som pravdu.

PÁRIČKA – Prišli ste na to trochu neskoro!

MATUĽA – Viem, prišiel som pred súd…

PÁRIČKA – My vás nemáme čo súdiť, inžinier Matuľa! Odsúdili ste sa sám!

MATUĽA – Áno… sám… Stále na to myslím.

KIŠ – Čo robíte teraz, inžinier Matuľa?

MATUĽA – Pracujem. V kancelárii… Ale ja nie som človek do kancelárie… ja patrím na mosty… tu je zmysel môjho života…

PÁRIČKA – Čo by ste chceli?

MATUĽA – Za posledné týždne som sa veľa naučil… prišiel som na celkom nové veci, o ktorých som doteraz nemal tušenia… A vy mi môžete odpovedať, Párička… Mali ste v sebe ohromnú silu a istotu… Povedzte, odkiaľ sa berie táto sila?

VILMA – To musí byť v človeku. Veľká – láska!

KIŠ – Láska, inžinier Matuľa… nie malá, nie sebecká, nie prízemná… Veľká láska k ľuďom, k národu… Vy ste stavali mosty, a mysleli ste na seba, na svoj postup… Žiarlivo ste si strážili svoje tajomstvá… Ale kde sú tie vaše tajomstvá? Už dávno ich prekonala tvorivosť človeka. Chápete to?

MATUĽA – Snažím sa… Nie je to ľahké...

VILMA – Stavajte mosty, a nie svoju pýchu!

MATUĽA – Chcem. Dovoľte mi zostať do zajtra… Chcel by som vidieť svoju porážku… chcel by som sa jej pozrieť rovno do očí.

PÁRIČKA – Nie každá slabosť je porážkou, inžinier Matuľa! Život ide ďalej! Veľa mostov je ešte pred nami…

KIŠ – Môžete zostať, inžinier Matuľa… môžete prísť, keď budeme dvíhať tento oblúk…

MATUĽA – Ja… bude to veľký deň… pre mňa.

VARGONČÍK – Bude… bude to veľký deň… pre nás všetkých.

(*Od zárezu zazneje séria výbuchov. Všetci sa preľaknú, Matuľa po celý čas stojí bokom, sám.*)

JACKO – Čo… čo to bolo?

VILMA – Tam… na záreze?

HULEJ – Čerti… Odstrelili poslednú komoru!

VARGONČÍK – Veď nás predbehnú!

JACKO – Vyfúknu nám víťazstvo spod nosa!

PÁRIČKA – Chlapi, nitovačky! Nitovačky, chlapi, budeme robiť celú noc!

(*Mostári sa rozbehnú po nitovačky.*)

KIŠ – Počkajte, súdruhovia! Zbláznili ste sa? Nikam nepôjdete!

VARGONČÍK – Nebráň nám, Imro, keď chceme robiť!

KIŠ – Nielen že vám bránim! Zakazujem vám ísť teraz na oblúk!

JACKO – Keď treba, budeme aj v noci!

KIŠ – Keď treba, tak vo dne ‚v noci, ale tu netreba. My budeme prví.

VARGONČÍK – Oni chcú byť prví!

KIŠ – Oni nemôžu byť prví, súdruhovia! Majú odpratať ešte päťtisíc kubíkov! To nedokážu ani za tri dni!

VARGONČÍK – Veď nám to neuškodí!

KIŠ – My, Ondrej, my sme skrátili stavbu celého úseku o mesiace. A to bolo správne! Skrátiť stavbu čo len o pol dňa na úkor ľudských síl, to by bolo nesprávne! To nedovolím!

PÁRIČKA – Keby boli už dávno nasadili bagre na nočnú smenú, mohli vyhrať súťaž…

HULEJ (skrýva nitovačku za chrbtom) – Ja sa vám všetkým čudujem. Čo ste potratili zdravý rozum? Čože chcete na tom oblúku robiť? Máme tam ešte na hodinu roboty. A dvíhať oblúk predsa nebudeme v noci! Keď my budeme dvíhať tento oblúk, tak to musí byť za slnečného dňa, aby sa mohol celý kraj dívať na naše víťazstvo!

Také veci treba robiť s kapelou, so slávou a s riadnym bengálom! Nie potme!

KIŠ – Párička, Párička, si ty tiež voľakedy pochábeľ!

PÁRIČKA – No… vidíš, Imro, ako to vyzerá, keď hlavný mostár stratí hlavu! Ale bolo by ma to riadne mrzelo, keby nakoniec do Prahy mali ísť oni!

MATUĽA (*stál po celý čas bokom, odchádza*).

KIŠ – Poďme spať, ľudia… čaká nás ešte jeden ťažký deň…

PÁRIČKA (*ide na stavbu*).

(*Mostári sa rozchádzajú. Vargončík s Vilmou ostanú na scéne.*)

VARGONČÍK – Ten Matuľa… aj ja som bol taký.

VILMA – Povedz, mostár, ešte ti prekážam?

VARGONČÍK – Čoby… Nie… ale ja som ti na smiech.

VILMA – Akí ste dnes všetci čudní. Prečo myslíš?

VARGONČÍK – Tak… po tom všetkom, ako som sa k tebe správal…

VILMA – To nič, mostár. To život tak voľakedy zakrúti s človekom. A mne sa páčila tvoja sila… aj tvoja robota…

VARGONČÍK – Mám iba robotu.

VILMA – To nie je dobre, mostár.

VARGONČÍK – Ako sme sa všetci zmenili. Pred dvoma mesiacmi sme boli celkom inakší ľudia. Aj ten barak ako by opeknel… Škoda, že ‚sa rozídeme.

VILMA – Prečo by sme sa mali rozchádzať, Ondrej?

VARGONČÍK – Tak… napravil som, čo som napraviť mal, ale stratil som svoj pokoj.

VILMA – Ty si nikdy nemal pokoj, Ondrej!

VARGONČÍK – Vilma…

VILMA – Čo?

VARGONČÍK – Povedz. Pravdu. Naozaj nemáš nič s tým Bánom?

VILMA – Či ste sa skutočne všetci zbláznili?

VARGONČÍK – Možno… prinajmenšom ja… Vieš, počul som, keď si hovorila o tom chlapovi, ktorého si mala rada.

VILMA – To je stará história… nehodno o nej hovoriť.

VARGONČÍK – Ale pre mňa je celkom nová a ja chcem o nej hovoriť. Vieš, mal som ženu a dieťa… Chlapec zomrel, žena ušla s druhým…

VILMA – Zabudni na to, Ondrej…

VARGONČÍK – Zabúdam… ale teraz si to musím všetko znova zrovnať v hlave… teraz… v túto chvíľu… Ktovie, koľko bolo vo mne viny.

VILMA – Ľudia žili všelijako, Ondrej… to už akosi patrilo k sebe, zlé časy k zlému životu…

VARGONČÍK – A myslíš, že pre mňa ešte nie je neskoro?

VILMA – Ako môžeš voľačo takého povedať, Ondrej?

VARGONČÍK – Vilma…

VILMA – Čo, mostár?

VARGONČÍK – Povedz… povedz… čo… čo láska?

VILMA – Láska… čo ja viem? Kto ľúbi ľudí, iba ten je hoden lásky. Dnes treba ľuďom veľa, veľa lásky, aby sme vôbec mohli robiť to, čo robíme… myslím, človek by si mal viacej ctiť človeka… Úcta muža k žene, ženy k mužovi… decka k starene… neviem to povedať, Ondrej… ale vieš, čo je v našom živote najkrajšie? Smieme ľúbiť, nemusíme kšeftáriť s láskou… to je najkrajšia sloboda ženy… najkrajšia sloboda človeka…

VARGONČÍK – Vilma…

VILMA – Čo?

VARGONČÍK – Teba by som vedel ľúbiť…

VILMA – Ja teba ľúbim, mostár…

VARGONČÍK – Tak potom, Vilma… potom…

VILMA – Nie… divý si… a ja… nechcela by som ešte raz prebolieť svoju lásku…

VARGONČÍK – Uvidíš! Veď aj ja to všetko cítim… inak treba žiť! A ja chcem – veriť chcem… a tebe verím, a Bánovi, a Julovi Páričkovi… a vašej strane sa učím veriť… Ty, všetko, čo vo mne je, búri sa, kypí, kričí – inak ži, Vargončík! A ja budem, uvidíš!

VILMA – Verím ti, Ondrej, inak by ti nebola nikdy povedala… Ondrej…

PÁRIČKA (dlhší čas ich pozoruje) – A čo vy dvaja, sprisahanci?

VILMA – Tak… súdruh Párička, rozmýšľali sme práve, ktorý most budeme stavať teraz…

PÁRIČKA – Teraz? No, to vám môžem povedať… pôjdeme na štvrtú stavebnú správu… na východ… už mám aj príkaz vo vrecku…

VILMA – Počul si, Ondrej? Budeme zase stavať most…

VARGONČÍK – Budeme. Spolu. Mosty na východ.

*Opona*

STRUČNÁ CHARAKTERISTIKA OSÔB

Július Párička – 40-ročný, hlavný montér, komunista, energický predák skupiny mostárov. Je to rozvážny, kamarátsky, uvedomelý človek, ktorý má porozumenie pre ľudské ťažkosti. Montéri ho majú radi. Párička si je vedomý svojho postavenia a snaží sa zo všetkých síl, udržať kolektív v dobrej zhode a súhre. Je tvrdý sám k sebe i k ostatným, keď ide o plnenie povinností. Keď sa zrazí s inžinierom Matuľom v spore o koncepciu stavby, vie byť neúprosným odporcom, ktorý vie bojovať až do konca za svoje presvedčenie. Tam, kde je Párička pokojný, je vždy človekom, ktorý koná správne. Iba v rozčúlení a v zlosti sa dopúšťa vážnych chýb, ako je pri scéne so starým Hulejom, kde ho surovo posiela do šrotu. Párička predstavuje stranu v akcii, komunistu, ktorý na svojom mieste uplatňuje líniu strany a tak ukazuje cestu druhým členom kolektívu k uvedomeniu a pravde nášho života.

Ondrej Vargončík – 35-ročný, divý samotár, frajerský, „panský“ mostár. Je hrdý na svoje kúsky, ktoré stvára na lešení. Robotník, ktorý v práci zahlúša ničotnosť svojho života. Nevie žiť, nevie sa vpratať do nových pomerov. Je samoľúby a rád uplatňuje svoj vplyv na kolektív, často štve bez príčiny. Nenávidí ženy. Keď príde na stavbu mostárka, snaží sa zo všetkých síl, aby ju odstránil zo stavby. Spočiatku iba z buričstva, neskoršie z prestížnych dôvodov. Vargončík je v hre premietnutý vo vzťahu k štyrom hlavným skutočnostiam nášho života – ako robotník k novým formám práce, ako kamarát v pomere ku kolektívu, ďalej v pomere k socialistickému súťaženiu, a napokon – ako človek – vo vzťahu k žene. Tu všade Vargončík sklame. Pod touto pózou žije však iný človek. Citlivý, kamarátsky, dobrý, ktorému život veľmi ublížil a ktorý už neverí, že aj preňho sa ešte voľačo nájde. Vilma mu otvorí oči a za pomoci celého kolektívu ho privedie na nové myšlienky a na správnu cestu.

Michal Hulej – človek, ktorý už nič neočakáva od života. Varí na mostoch montérom guláš, „hoci mohol byť aj vrátnikom“. Chce sa stoj čo stoj uplatniť na mostoch, ktoré sú smyslom jeho života – keď nie ako montér, aspoň ako kuchár. Pätnásť rokov túži po tom, aby mohol zase montovať mosty. Keď pochopí – a je prvý, kto pochopí zmysel Páričkovho zlepšovacieho návrhu – začne si vyšliapavať cestu k tomu, aby sa mohol vrátiť k nitovačke. Preto nahovára Jacku, aby doviedol na stavbu ženu, „ktorá by varila“, preto vyháňa Vilmu, keď sa o nej dozvedá, že je mostárka. Jeho sebavedomie vzrastie, keď si vybojuje právo na prácu, po ktorej túži. Stáva sa jedným z najuvedomelejších členov partie a vyháňa Vargončíka, keď ten odmietol podpísať socialistický záväzok pred prítomnými mínermi a tak pošpinil mostársku česť. Hulej je nositeľom dobrej nálady v partii, vždy dobre naladený, no pod jeho žartovnými spôsobmi sa skrýva hlboká ľudová múdrosť životom ťažko skúšaného človeka.

Štefan Bán – zväzák, mladý, uvedomelý člen kolektívu. Čo mu chýba na montérskej zručnosti, nahradzuje politickou vyspelosťou. Vždy stojí pri Páričkoví, ktorého si váži a v ktorom vidí vzor socialistického budovateľa. Má rád i Vargončíka a obdivuje ho pre zručnosť, občas ho však príkro súdi pre zaostalosť a pre buričstvo.

Vilma Veselá – zväzáčka, mladá žena nového typu, bez komplexov, bez životných výkyvov. Pracuje na jednom z najťažších úsekov výstavby. Svoje zamestnanie pokladá za politické poslanie. Je zvyknutá na odpor konzervatívnych mostárov. Vargončík sa jej zapáči, keď vidí jeho pracovnú zručnosť a jeho chlapské vyrovnávanie sa s minulosťou. V ľúbostnej scéne je smelou ženou, ktorá vie, čo chce, a tak uľahčí Vargončíkovi vyznanie lásky.

Inžinier Kiš – pokrokový uvedomelý technik, nadšený výstavbou socializmu, odvážny inžinier, ktorý vie zladiť riziko odborníka s politickými požiadavkami doby. Preberie zodpovednosť za Páričkovu koncepciu budovania viaduktu. Snaží sa pomôcť Páričkovi pri formovaní kolektívu a vyriešiť kádrovú situáciu na stavbe. K montérom má kamarátsky pomer, cíti sa jedným z členov kolektívu. Je rázny tam, kde ide o človeka. Nedovolí, aby sa ľudia zbytočne dreli, keď niet dôvodov k nočnej smene na oblúku.

Inžinier Matuľa – konzervatívny inžinier starej školy, nie vedome reakčný. Azda by budoval viadukt novým spôsobom, keby na toto riešenie bol prišiel sám, a nie hlavný montér Párička. Stráži si svoje „tajomstvá“, je citlivý na svoje inžinierske vedomosti. K ľuďom má ešte stále pomer zamestnávateľský. Myslí si o sebe, že je nepostrádateľný, a urazí sa, keď Kiš preberie zodpovednosť za stavbu. Svoje varovanie mysli úprimne, sám je presvedčený, že postaviť viadukt novým spôsobom sa nedá. Vo štvrtom dejstve je Matuľa nalomený človek, ktorý sa borí s novými, dosiaľ preňho neznámymi vecami a hľadá východisko pre svoj ďalší život.

Fabo – roľník z blízkej dediny, príležitostný robotník. Na stavbu ho priviedla potreba „zarobiť si na strechu,“ a to formuje jeho vzťahy k stavbe a k montérom. Na mostoch sa mu zapáči a rozhodne sa zostať ako prikladač s partiou. Stáva sa robotníkom a je na to veľmi hrdý.

Fabová – roľníčka, neuvedomelá žena, ktorá má na začiatku záujem iba o to, aby jej muž zarobil peniaze. V priebehu výstavby viaduktu ju strhne nadšenie mostárov a sama sa díva na mnohé veci inak ako predtým.

Jozef Jacko – mladý robotník, pobehaj, ktorý sa dostal za prikladača na mosty. Rýchlo zrastá s kolektívom, stáva sa jeho súčasťou. Nie je zaťažený robotníckym konzervativizmom, je rád, že na stavbu prichádza žena, pretože aj on by chcel priviesť svoju mladú ženu do baraka. Jacko je neproblematická povaha, na život sa díva skôr s ružovej stránky.

Milka Jacková – mladá dedinská žena, ktorá sa čoskoro zžije s kolektívom mostárov. Po príklade Vilmy sa chce tiež stať mostárkou. Je plná radostného optimizmu. Rýchlo chápe a učí sa poznávať problémy výstavby socializmu.

Beňo, Facuna – míneri, ktorí chodia často okolo stavby viaduktu a rýpu do mostárov. Nie je to zo zlých úmyslov, skôr také kamarátske prekáranie. V hre predstavujú ďalšie úseky Trate družby a rozširujú problematiku a dôležitosť výstavby viaduktu.

Šimková – staničná dispečerka. Upravuje obeh vozňov a pritom sleduje prácu na jednotlivých úsekoch. Záleží jej na tom, aby úsek bol čím skôr hotový. Preto sa zlostí na mostárov, keď ich vidí povaľovať sa bez roboty, preto sa ich neskoršie zastáva, keď vidí, že sa snažia o rozvíjanie socialistickej súťaže na celom úseku. I keď nie priamo, predsa s veľkým záujmom podpicháva pracovníkov na jednotlivých úsekoch do rozvíjania súťaže.

Edícia Slovenské divadlo, zv. 15.

Redaktor Eduard V. Tvarožek.

Ideový vedúci Dr. Ján Brezina.

Technický redaktor Kamil J. Pecho.

Korektor Viktor Telehanič

Digitalizácia D.Press 2013

301 13-11-9

19192/52-III/2 (6. 11. 1952)

Sadzba 3. 12. 1952

Tlač 6. 2. 1953

Vydanie 1.

Náklad 3300

1,66 PH. 3,58 AH. 3,70 VH.

Papier 222-20 86X122, 70 g.

Vytlačili kníhtlačou z novej sadzby Severoslovenské tlačiarne, národný podnik, Martin.

Písmo borgis Ideal News.

Cena Kčs 26,– broš.

LADISLAV MŇAČKO

MOSTY NA VÝCHOD

Hra v Štyroch dejstvách. (10 m., 4 ž. – Stavenisko na Trati družby.)

Na Trati družby viazne stavba viaduktu, lebo niet lešenia a mostári nemôžu pracovať. Preto hlavný montér Párička navrhne montovať oblúky na zemi a potom ich hotové vyzdvihnúť na piliere. Mostári súhlasia, lebo toto riešenie zachraňuje dohotovenie úseku v stanovenom čase, no nesúhlasí Vargončík, mostár-frajer, ktorému je práca na moste len príležitosťou vyniknúť. Nechce pracovať na zemi, a keď príde na stavbu montérka Veselá, postaví kategoricky požiadavku: pôjde Veselá, alebo on. Párička si nechce dať podryť morálku u ostatných a rozhodne, že Veselá ostane. Toto je veľká rana pre Vargončíkovu samoľúbosť a prvá príležitosť zamyslieť sa nad sebou; zo stavby neodíde.

S Páričkovým návrhom nesúhlasí ani inžinier Matuľa, človek bez fantázie a odvahy, a navrhne Páričku z úseku odvolať. Hlavný inžinier však vidí správnosť a odvahu plánu a namiesto Páričku pošle preč Matuľu, lebo brzdí prácu. Potom zmobilizujú všetkých na stavenisku a začne sa montáž. Onedlho dohonia, čo zameškali, ba ešte aj vyzvú na súťaž tunelárov, ktorí ich obviňujú zo zdržiavania práce.

Dva mesiace práce na viadukte, robenej novým spôsobom a v novom duchu súťaženia, úplne zmenili ľudí, stmelili ich do kolektívu. A Vargončík, ktorému predtým nedovolili podpísať socialistickú súťaž, lebo svojím postojom k práci a ľuďom toho nebol hoden, sa z krajného individualistu stal zásluhou kolektívu príkladným robotníkom, ktorý sa plne zaslúži o to. že viadukt bol postavený pred stanoveným termínom a že mostári vyhrali v súťaži s tunelármi.

V hre je aj viac bočných epizód a postáv, ktoré presvedčivo a s milým humorom ukazujú, ako búrlivé zmeny v hospodárskom živote Slovenska strhávajú našich ľudí a robia z nich uvedomelých a nadšených budovateľov našej lepšej budúcnosti.

301 13-11

Kčs 26,- broš.